text:
... L é mil ani ch u se parla, l é mil ani e u nu vö möire, ma savé, fa bèlu dì...
- Leonzio Giuliano
- 1 anni fa
- Visualizzazioni
Transcript
1 Enrico Malan A vigna e u vin, E aurive e l öriu, E verdüre, A früta, Ciante d a salüte Funzi e funziröi... L é mil ani ch u se parla, l é mil ani e u nu vö möire, ma savé, fa bèlu dì... (da I Nenari di Renzo Villa) 1
2 2
3 3
4 4
5 Premessa Cun stu travagliu vögliu mustrà int ina furma assai ciaira e cundensà, e ciante cunusciüe int u nostru parlà. Se trata, pe a ciü parte, de calitae d erbe, de custi o de arbureti, cumüni int u nostru territoriu, e tüti chele ciante arrivae fina a nui pe opera de l omu, basta ch i l àge in nome in ventemigliusu. A çernüa d u materiale pe e fegüre, pe a ciü parte in francubuli, l òn faita cun l intentu de agiütà au mascimu u marcamentu d a cianta. M apiaixe aiscì çercà de mantegne i nomi in ventemigliusu, ancöi ascaixi scurdai, d ê nostre ciante, pe regordàsse d i sou benefiçi, de tüte e cose bele ch i tegne ancu da parte pe nui, de cantu a sou presensa a sece preçiusa e de cume a sou desparisciun a se anunçie sciagürà e da nu purré acumudà. Enrico Malan Pancratium maritimum (desparesciüu da e nostre ciaze) 5
6 6
7 U nostru parlà 1 A vigna e u vin (A cianta miraculusa - A vigna e u vin inte l antigu - U vin) 2 E aurive e l öriu (L auriva e l öriu d auriva inte l antigu - L auriva ancöi) 3 E verdüre 4 A früta 5 A früta sarvaiga 6 A castagna, u pan d î poveri 7 Funzi e funziröi 8 Ciante d a salüte 9 10 Elencu d ê ciante intu parlà Ventemigliusu cu u nome scentificu e itaglian Elencu d i funzi intu parlà Ventemigliusu cu u nome scentificu e itaglian 11 Glossario 7
8 8
9 9
10 10
11 A vigna e u vin Sti ani, inseme a e urive, i vi i l éira e ciante ciü impurtante d ê nostre campagne. Se ne ciantava de tante mene: u russese, prima de tütu, pöi u varlentìn, a barbarussa, a cruairöra, a tabaca e u muscatelu. Besögna dì che i vi i sun ciante ch i s arrampega vurenté, atacànduse duve i pön, cu e grénghìglie, l é pe lulì che se ghe mete veixìn d i pali, ch i se ciama e scarrasse. 11
12 Cun de scarrasse cürte e d u fifèrru, e cu i vi tegnüi bassi se pö fa d i firagni, o sedunca, lasciàři cresce e fa d e tòpie cun d e scarrasse ciü longhe e d e traverse. Inte tüti i caixi, a vigna a vö tantu travàgliu: prima besögna lavurara, pöi puà e traglie e, candu a mete e föglie e a cumensa a fa i rapi, sciarmentàra, daghe u surfatu e tüte e autre meixine che ghe vö pe sarvàra da e maroutie. A l ürtimu, versu a fin de setembre o ai primi d utubre, candu l üga a l é maüra, se vendegna: i rapi i ven tagliai, messi int i cavagni, ch i se versa pöi int i curbìn o int i garrösci, pe purtàri int a cantina duve se fa u vin. 12
13 Pe fa sciorte u sciügu da l üga se pista i rapi int a tina. Ina vota î pistava cu i péi, ma avura î sciaca cu ina machina. U sciügu u se ciama mustu e i ghe dixe iscì vin duçe, ma pe deventà vin besögna ch u bùglie e che bona parte d u sücaru u devente spìritu. Perché u séce fàitu, u deve bùglie in bon mese. Gh é in pruverbiu ch u dixe: A San Martin (ch u caze ai ünze de nüvembre) u mustu u deventa vin. U vin u se cunserva int a bute e int i carrateli, ch i sun bute ciü pecine, pöi candu u se müa, u se fa ruglià cu ina trumba inte e damixane o int i fiaschi servénduse d in turtairö. 13
14 A vigna e u vin inte l antigu Cum a dixe a fòura, u vin u purrereva esse staitu inventau da Bacco insciu Munte Nisa in Elicona. Pe di a verità, aiscì se u vin u sece staitu cumün inte l antiga çiviltà grega, paresce che l inbriagante bevanda a nu fusse ina invençiun grega. Ciü precise riçerche, defaitu, i l àn descüvertu che e prime vendegne i sece da cunsegnà ae pupulaçiun ch i stava insce muntagne au redoussu d a costa meridiunale d u Mà Negru. Inte sta zona, defaitu, pe via d ê particulari cundiçiui d u postu stu viu sarvaigu u cresceva da pe elu. Da lì pöi u vin u s è spantegau assai lestu da parte de neguçianti e viagiatui intu baçin d u Mediteraneu da e prime ciantaixun insce cole de l Elicona (de de lì a fòura d a creaçiun d u vin) fina â Libia e â Palestina. A ciantaixun d u viu pöi a s è spantegà, cu u meiximu asbrivu, aiscì versu uriente, in India e in Persia. Au meiximu tempu d a devuçiun au vin e a de celebraçiui d u tütu semeglianti ai baccanali. Ciü tardi u l è sbarcau in Europa, purtau cume güstusa nuvità dai primi viagiatui e dai neguçianti furesti. 14
15 A ciànta miraculusa rapu d üga Diònisu rapu d üga In giurnu, intantu ch u spassegiava insciu Munte Nisa in Elicona, u zuvenu Diònisu (Baccu) u l à faitu caixu a ina cianta mai vista avanti. A l àva in füstu sutiru e cin de grupi ch u s arrampegava pe tüta ina costa de muntagna. Föglie larghe de curù vèrdu spàiru. U se tegniva sciü, inscia pria, cu e grenghiglie e u purtava d i beli früti a rapu d in ciairu vèrdu douràu o de in viuretu cübu. A l eira a via. Diònisu, cu a sou begariçia devina, u l àva acapiu che inte chela cianta avereva duvüu ascundise caiche vertü de calità e, cum u l è arrivàu a ca, u n à parlàu c u u sou preçetù. U vin Mi a cunusciu sta cianta - u l à ditu u veciu preçetù - e pösciu dite che devu a ela gran parte d u mei savé, ma a l é aiscì ina cianta periculusa. L òn cunusciüa inta zuventüra e pareglie vote me sun levau a se cu i soi früti. U sciügu ch i l àn u l eira cuscì duçe che òn vusciüu fane pruvista e n òn inciu in gran vasu. L é staitu pe lolì che me sun avisau cume stu licure u l à inte elu ina fögusa misteriusa vita. Defaitu, u s é messu a buglie intu vasu e a degagià vapui ch i m intrunàva. Candu n òn bevüu, m à aciapau ina gran cuntentéssa e u mundu u m éira paresciüu cume ina maravegliusa creaçiun. Òn pairàu büve e tüt asséme e cose d intùrnu, i se sun mésse a bugià, i me vegnìva inscontra e i me scapava se çercavu d aciapàre. Mì meiximu nu àva ciü i pei pe terra, ma vöravu légiu intu cielu o gh àva l impresciun de fenì zü inte de prefùndi ch i nu l àn fin. A mei cuntentéssa a se tramüava in puira. Infin òn pèrsu cunuscénsa e me sun adurmiu. Candu me sun adesciau, tütu l eira arreturnau cume avanti.agiütau dau preçetù, Baccu/Dionisu u l à schissàu ina gran cantità de rapi int in vaso de brunzu desmesürau, u l à lasciàu buglie u mustu, u là tramüau e u l à fàu réu d in licure curù d a purpura ch u sbrilàva au sù scagliezàndu u russu cübu d i tramunti e u delicàu viòla d e l arbù: u l éira u vin. 15
16 16
17 17
18 18
19 E aurive e l öriu L auriva e l öriu d auriva inte l antigu L arburu de l auriva u l eira cunusciüu in Siria da ciü de 6000 ani. Paresce che i Fenici i sece staiti üna d ê prime pupulaçiui ch i se sun dedicae ae ciantaixun de l auriva. Au delà de cume inta cuxina l öriu u sece staitu aduverau pe fa e fugasse destinae ai sagrifiçi, o dunca u fusse aduverau cume munea de scangiu, cume bàrsamu pe meigàsse e trücàsse, cume öriu da brüxà pe arrescaudàsse, pe fa lüxe, pe prufümà a ca, o pe tante autre cose ancu, u faitu ch u s aduverésse u dava modu de giüdicà u statu de cultüra e de sucietà de e genti ciü diverse. Intra i Greghi l auriva a l à atrövau modu de spantegàsse maiscibén e a s é fina dàita e prime régule pe despune i modi de cume ciantà, cume a méssa in fìra e u sta a lögu d i firagni de e aurive. I Rumai, ch i descunusceva a l öriu tanti autri varui, i n agradiva in modu particulare e calitae cürative. I sun staiti i primi a méte sciü i strümenti pe a franzatüra de e aurive e a perfesciunà u modu pe sarvà l öriu, ch i sun arrestai e i nu l àn scangiau, inta sustansa, fina au securu passau. 19
20 L auriva ancöi Prima che se cumensesse a ciantà ganöfari, röse, bàrcari, margarite e autre mene de sciure, e ciantaixùn ciü impurtante d ê nostre campagne i l éira e aurive e a vigna. L àrburu d auriva, a cresce e a frütà, u ghe mete, tantu che cheli ch i u ciantava, de ràiru, i ne cügliva u frütu, ma i u ciantava ciütostu pe i figliöi, pe i nevi, percose l auriva u l é in àrburu ch u vive de çentenàe d ani. I àrburi d auriva i nun l an besögnu de esse aigài e i cresce ben int ê fasce ch i sun tegnüe sciü dai maixéi. 20
21 E sou sciure i se ciama e pane e i früti, e aurive, candu i sun maüre, i deventa negre e i cara da sule d in sce l arburu. cöglie a man e aurive - bate e rame cu a ramavùira Ina vota, au prinçìpiu d a stagiùn, suta i àrburi se fava e àire, rancandu l erba e sccianelàndughe ben, pe purrére cöglie a man. Avura invece i se cöglie metendu suta l àrburu ina ré e, â fin d a stagiùn, chele ch i nu sun ancura carae i se rama, perché a cöglire a man i custa tropu. Pe ramà, se bate e rame cu in bastùn longu, ch u se ciama a ramavùira. 21
22 cavagnu d aurive a carta I cavagni cin d aurive i se vèrsa int in sacùn e i se mésüra pöi a carte, sfèrsi rundi da vinti litri, ch i ne tén duze chilòi. stucafisciu â defiçeira E aurive i se mangia fresche cu a carne o cu u stucafisciu e, pe cunservàre, i se fan secà o i se sara cu a sarmùira. arbanele d aurive sarae funzi e articioche sut öriu E aurive cunservàe i se mangia pe antipastu o i s aduvera int ê pitànse cume chele fresche. Ma e aurive i sèrve ciü che àutru pe fa l öriu, ch u l é u cundiméntu ciü impurtante d a cuxina ligüre. 22
23 aurive aurive aurive e butiglia Pe fa l öriu, se porta e aurive int u defiçiu, i se franze cu e möre d in gumbu, se mete a pasta int i spurtin e a se sciaca int u déstréntu pe fa sciorte l öriu. röa du défiçiu déstréntu gumbu intu défiçiu déstréntu 23
24 déstréntu cu i spurtin möre d u gumbu spurtin L öriu, ina vota u se sarvava int i trögli o int ê giarre, avura int ê bute o int ê damixane. giarra ùiru damixana bidùn de tola Sti ani, pe purtàru se duverava i ùiri, ch i l éira péle de crava, avura p ê u ciü de bidùi de tola. 24
25 25
26 26
27 E verdüre de l ortu De tante verdüre se mangia a parte che cresce suta tèrra, de autre a cianta ch a l é surva a tèrra e ghe n é iscì de chele ch i fan in frütu, a tega, ch u l à drente d e semense bone da mangià. Tra e prime gh é: rave, ravaneti, gerave, carote, radice, scursunele, patate e iscì çevule, agliu e porri. gerava rave ravaneti carote radicia scursunela resta d agliu agliu e patate çevula 27
28 De chelu che arriva da l ortu, e patate i sun e ciü de bon aduverà. Pe u ciü, se ne serve pe garnitüra, ma i pön aiscì esse ciü a lögu pe in mangià de sustansa e fina pe ina turta duçe. Inte l acatà, ün d i sbagli ch i se fan, u l é chelu de nu tegne contu d ê diferenti calitàe: de faitu, nu tüte e patate i van ben pe calunche cöitüra. E patate a pasta giauna i sun ciü cunscistenti e tagliàe a ina cöitüra ben longa, i sun u megliu pe pitançe cu a bagna, pe cöixe au furnu o au vapù. Chele a pasta gianca, cu a purpa farinusa, i cöixe aviau e i van ben pe i gnochi, menestre e pürè. S i ne ven da posti de muntagna i sun pe u ciü sane, percose cun tantu freidu e bestiete grame i nu gh a fan e dunca, pe fàře vegnì, nu s aduvera meixine resegùse. E patate a pele russa i l àn ina purpa giauna e ben cunscistenti, i van maiscì ben pe faře frize o cöixe au scartociu. A patata a pö esse cöta cu a pele, ma aiscì peřà, ma in tüti i caixi a dev esse ben, ben lavà e fina spassetà, pe levaghe a terra dedossu e iscì i cunservanti, a l ucaixùn. 28
29 Tra e segunde: i sparghi, i fenùgli, e gé, e buràixe, i spinassi, i sélari e diverse mene de còuri, e articioche, a laitüga, a radicia, i scaparrui, a richeta. fenùgliu sparghi buràixe articioca laitüga sciura de articioca I sun tante e calitae de couri, ciantae int i nostri orti e de furme ben deferenti: courusciù, garbüxu, bròculu, còuru da föglia e coureti berghi, ecc.... De ste ciante, ch i fan d invernu, a parte föra terra a l é faita da föglie o dae fause sciure nu ancu maüre. còuru e rave còurusciù còuru garbüxu russu U broculu u l à in füstu cürtu e fause sciure de cuřù verdu vivu, e sou sciure i sun de cuřù giancastru, pareschi a cheli d u courusciù ma ciü pecin. D u broculu se mangia e fause sciure nu ancu maüre. D u courusciù se mangia i peculi d ê sciure, ch i pön esse gianchi, cuřù crema o viulassu, ch i sun reçente da tante föglie verde. In cüxina u s incamina inte modi deferenti: int i primi, inpastelau e fritu, bugliu o gratinau, cume cunturnu, int i menestrui, sut öřiu o suta aixeu. 29
30 còuru còuru còuretu berga I coureti berghi, i sun grossi cume ina nuxe, cun föglie verde vivu, maiscì cunscistenti, ch i gh àn tanta vitamina E. I san d amaru e i se mangia buglì o au vapù. còurusciù broculi còuru garbüxu U couru da föglia u l é faitu de föglie lisce e drüe de cuřù giancu, russu, verdu o viola, agrupàe fina a fa ina balotuřa macissa, ch a paresce de çeira, pe via d a pruina, ch a fa sghiglià l aiga ch a ciöve. Ste föglie, i sun fina bone da mangià crüe, cundie o cöte. Cun chele gianche, tagliae a fiře sutiře e messe suta sa peve e audui, cöte e faite buglie, se fa i crauti. U garbüxu u l é faitu de föglie de cuřù verdu, arreperie, cun nervaüre marcae, ch i fan in custu maiscì spessu. In cüxina u s aduvera pe fa süpe, menestre, o pe ingöglià e sou föglie pe fa i previ cin e i preveti. U còuru garbüxu, s u l é téneru se pö tagliàru fin e mangiàru crüu, ma, pe u ciü, u serve pe fa u còuru cin, ch i ghe dixe isci u preve. 30
31 De càiche frütu d e verdüre se mangia a purpa, cume d e süche, sücui, sücui da invernu, cugömari, merezane, pumate, peverui e peverete. cugömari cugömari merezane süche e çevule sücui (sücun patecu) süca giauna sciura de süca cun a süca giauna maürà au sù d avustu, risu bugliu, övi, brussu, furmagiu sardu e parmigian gratau, agliu, prunsemu, persa, sà, peve, öriu d auriva e ina sföglia de pasta bèla ümera, se fa i barbagiuài 31
32 A meřezana a l é ina cianta carateristica de l area mediteranea, e i soi früti, ciütostu carnusi e d â furma runda, alongà o a furma d övu, i sun de cuřù brün-viola, rösau o giancu, cu a pele liscia o a coste. E meřezane runde i sun bone pe esse cöte int u tian tagliae a fete, chele alongae i van ben faite cine. peverete peverete peverete E peverete i sun pecine e striglie, ma i brüxa cuscì forte, ch i se duvera sulu cöte pe cundimentu. I peverui, savurii, sai e tröpu suvente mangiai cöti, gh andereva de daghe vařù au cunsümu da crüi. Defati, tagliai sutiři o a tocheti, i sun maiscì boi int i cundigliui, d estae. Se se vö rustì l é megliu çerniři grossi e carnusi. Cheli russi i sun drüi, spessi, duçi e i sun maiscì boi au furnu. I giauni i sun sciügusi e ümeri, adati au cundigliun. I verdi i sun menu savurii, boi pe cöixe. I peverui rundi i van ben pe esse incii. 32
33 I dixe, d a pumata, ch a sece a regina d a cuxina, difati a l é bona a tüte e manéire: crüa, int u cundigliùn o int ina grissa scciapà, cöta inte bona parte d ê menestre e d ê pitanse, cina au furnu, in saussa pe cundimentu, seca pe antipastu, int a bagna pe desténdira insci â pisciadela e fina in marmelata pe desténdira in sc ê turte duçe. 33
34 De càiche autra cianta se mangia e semense, cume e fave, i faixöi, e faixürele, i peseli e i céixi. E teghe d i faixürin i se pön mangià. Candu se tira föra e semense dae teghe, se dixe ch i se destega o sedunca ch i se desgrana. cianta de fava, tega e fave fave destegae e salame teghe de faixöi teghe de peséli faixürin Cianta de céixi. Cun a farina de céixi se fa a farinà e a panissa. A farinà a se mangia cauda. A panissa a se mangia cauda, cundia cun öriu d auriva crüu, sà e limun schissau, o dunca, candu a l é zerà, a se fa frize a fete. 34
35 Gh é infin de ciante ch i s aduvera pe da ciü güstu au mangià. I aromi int a nostra cuxina i sun sempre stai impurtanti. Inte ciache pitança se ghe mete in güstu diversu. S é delongu aduverau i güsti d ê ciante cresciüe int a nostra zona, erbe chi nu manca mai int i nostri giardin. agliu baixaricò auribaga Agliu: s aduvera e dousse, crüe e cöte, inte tante pitançe. Auribaga: s aduvera e föglie, fresche e seche, int i sciüghi, carne cöta in ümidu e autri üsi. Baixaricò: s aduvera e föglie fresche crüe, pe fa u pistu e cöte int i sciüghi e menestre. Fenugliu sarvaigu cornabüza ferrügura Cornabüza: a s aduvera a sciura seca e maixinà, int u cundigliun Fenugliu sarvaigu: s aduvera a semença faita secà au scüru, inte turte, fügasse duçe e canestreli. A föglia fresca a se mete a buglie cu e castagne fresche. Ferrügura: a s aduvera fresca e secà int a carne e int u cunigliu in ümidu. persa menta rumanin Pèrsa: s aduvera e fögliete triae int i cin e duve a piaixe. Menta: s aduvera e föglie fresche inte lümaçe cöte in ümidu Rumanin: u s aduvera frescu e secu int i rosti, int a carne cöta in ümidu e int i sciüghi. Sarvia: s aduvera caiche föglia fresca int i rosti, cun a carne cöta in ümidu e duve a piaixe. 35
36 36
37 37
38 38
39 A früta A früta buza a l ha pocu güstu e, de vote, a l impasta a buca cum i fan e sciorbe, i néspuri d invernu e i cachi o a liga i denti cume i purtegali e i amandurin agri. Ma, s a l é tropu maüra, a pö deventà nissa e anche marçì. cachi buzi e maüri néspuri d u Giapùn buzi e maüri 39
40 Ascàixi tüte e mene de früta i sun atacae â cianta cu in peculu e i l an inturnu ina peröglia che, candu a l é spessa e düra, a piglia u nome de sgröglia. castagne int u penissu ninsöre int a sgröglia peröglia de l üga Mere, perüssi e pecugögni i l an iscì in calussu cu e semense. 40
41 Agriote, çeréixe, susene, pèrseghi e mescemin i l an in ossu düru cu in garégliu drente, ch u s asseméglia a chelu de e amàndure. brignùi susene brignùi mescemin pèrseghi
42 çereixe Mazu, çereixe assazu - Zügnu, çereixe a pügnu (fa atençiùn ai giuanìn) çereixe çereixe çereixa sciuria
43 meřa.. meřa sciuria meře buze meřa maüra.
44 pecugögnu. pecugögnu sciuriu pecugögnu axérbu (o busu) pecugögnu maüru perüssu. pumin de perüssu perüssu sciuriu perüssi buzi perüssi maüri
45 Nuxe, ninsöre e amàndure i se ciama sciacümi. ninsöre amàndure nuxe Imparentai cu e süche, gh é pöi i meřùi, e chele che ina vota i se ciamava süche pateche e avùra pasteche. merùn pasteca süca pateca, pasteca
46 agrümi Limui, purtegali, çitrui e amandurin, i se ciama agrümi, che drente i sun divisi inte tanti galeti, cüverti da ina peröglia sutira. limùi purtegalu amandurin sciure de limun e limui
47 De fighe ghe n é de tante mene, a parte e mescìe ch i sun tempurie e grosse ma in po aiguse, gh é e pissalute, e cagliane, e padrete, e parruchine, e belùne, e belùrfe, e brilassòte, e purcàsse, e imperiali, e türche, e ventemigliuse e i coli de dama, ch i sun i ürtimi a maürà. fighe e catru stagiùn d u figu E ciü bone, però, i sun e fighe scrite, ch i sun ben maüre e i l an a peröglia fiscià.
48 pumu granàu, mergràn. pistaçi Nostra maire granda Manin, a ne cuntava che candu ela a l éira pecina, inturnu au 1890, da veixin a duve avura gh é u giardin d u Generale Moci, gh éira in terren ciantàu a pistaçi, duve i garçuneti i gh andàva a cöglie d ascusun.
49 A castagna, u pan d i poveri Da candu i l àn ciamàu arburu d u pan a ciànta d a castagna a l à avüu ina pàrte a lögu inte l ecunumia d a muntagna, che nu l é ancu tanti ani. In tempu, stu grande arburu u l é staitu bon de méte a postu, da pe elu, e chestiun d u ravitagliaméntu pe intréghe pupulaçiun: u legnu grossu u serviva pe fà a mubìglia, i atressi e u legnàme da custrüçiun, a légna pecìna e i strunchi i l andava ben pe rescaudàsse in ca e pe fa trambà a stüva e u furnu. E föglie i l andàva inte l ingràsciu pe a campàgna e intu giàsciu d a stàla, a sciura a l é ancu d impurtansa pe e àve, ch i a tramüa int in amé assai speçiàu e güstusu. D â legna e dai penissi se tràe u tanin, ch u fa lögu pe afaità e péle, ma u varù de st arburu u l é segnàu, ciü che mai, dau frütu. sciure de castagna marruna penissu Pe mil àni a castagna a s é piglià a bréga de esse pe dabòn u mangià d a pruvidensa. Serràu intu sou penissu, stu frütu u l é au redòusu da calùnche cuntaminaçiùn e u mantegne bone e calità che pe mil àni e mil àni i l àn faitu deventà cuscì pupulare. Stu frütu u se descunùsce inte due méne: a castagna, cuscì ciamà, e a marruna, ch a l é maiscì sula intu sou penissu, pe contru de l autra int in penissu pö essighene fina a tre. Forsci, forsci, a castagna a l é u ciü mudestu d i früti, e caiche vota su là che mégliu u l adescìa i regòrdi de candu gh eira p ê strade cheli ch i vendeva e castagne rustìe, che ancöi i sun ben rairi.
50 A früta sarvaiga pöi gh é d a früta sarvàiga cume mure de ruvéu e, int i boschi d ê nostre valae, se pö iscì cöglie de mereli, de émpare, de brugugnui, ch i sun fina boi pe fa a marmelata. mure de ruvéu mure de ruvéu sciurie, buze e maüre
51 émpare brignùi brugugnùi
52 mereli sarvaighi
53 Ma gh é de autre calità de früta: néspuri d u Giapùn e d invernu, sciorbe, zizure, arburussìn, mure de seàussa, nazarole, e inte nostre valae, a Lisura, Pigna, u Casté, Tenda e Briga, gh é iscì de castagne e de marrune, ch i sun ciü grosse e bone de e castagne. mure de seàussa néspuri d invernu o süssacü nazarole sciorbe zìzure
54 arburussin arburussin tapacü ruscìn üga de l ursu
55 grata cü o pan du luvu üga d i frati curniö, curniöra, tapacü üga d i frati Insci â costa ghe de ciante de fighe d a Madona
56
57
58
59 I funziröi I funziröi i sun de poche parole, acorzüi e prüdenti. Sti çercavui i sciorte d in ca in gran segretu, che nu l é ancù giurnu, in modu d arrivà pe i primi insce bulae. I sun boi de fa ziri föra man pe nu esse asséghî, suvente da pe eli o au mascimu in pecine bregàde. Candu a stagiùn a s aveixina i l incumensa a da a mente che a lüna a sece bona, i fan u contu de canta aiga a l é carà e canta u ne pö avé cugliüa u terren. I mira se avesse faitu tropu ventu, ma a cosa ciü impurtante de tüte, i tegne d ögliu i bureléi ciü famusi, cheli persunagi ch i van intu boscu sulu candu i sun in tren tüte e cundiçiùn mirae perché pösce esse nasciüu u bureu. I van a corpu següru e sulu inti posti duve u preçiusu funzu u nascerà.
60 I funzi funzu russu - maire - cucumela I funzi i sun ciante ch i nu l àn regule, i cresce duve e candu ghe fà piaixé e i se presenta cun curui, furme e mesüre mai e meixime. Chi, ve mustru e calitàe ciü urdinàrie e cunusciüe, ma cosa d impurtansa, cume se ghe dixe intu nostru parlà.
61 Funzi boi da mangià
62 bureu (Boletus edulis) funzi carnusi, drüi e nu stupùsi inta sustànsa gianca o giauneta. A capela a l é pe u ciü curma. U désuta u l é d ina sustança spunzusa.
63 buréu négru (Boletus aereus): u cresce â fin de l estae o au cumensu de l autunu, inte fòe, inti ruveréi e int e castagne, in posti auverti e abrighi, ascusu suta i brüghi. U va maiscì ben da mangià frescu o pe fàru secà. bavusa, pinairö (Boletus elegans): a cresce â fin de l estae o au cumensu de l autunu, inti boschi de agùglia e de föglia larga. Assai bona da mangià. gambagrixa (Boletus scaber): pe u ciü u cresce inte arbare e i carpàri, da pe elu o inte grosse bulàe, in estae e autunu. I gambagrixa maüri i sun pocu çercai, invece i sun de varù cheli ciü zuveni.
64 scangiairö (Boletus luridus): urdinàriu e abundante d â Prima a l Autunu. U cresce inti boschi de ruve e castagne inséme. Bon da mangià, de gran calità s u l é cötu cun cüra. U nu se deve mangià crüu. cicotu giaunu (Tricholoma equestre): in autunu, u cresce inti boschi de agùglia e de föglia larga a autésse deferenti. U l é de bona calità sece pe mangiaru frescu che pe cunservaru sut öriu cicotu grixu (Tricholoma portentosum): pe u ciü u cresce inte pinete, d urdinariu u s atröva in po interràu e ciütostu ascusu suta e aguglie cazüe. U l é de gran calità.
65 mazìn (Tricholoma georgii Calocybe gambosa): u l é in funzu tra i ciü riçercai e apreixài, ciü che mai adatu pe esse cunservàu sut öriu. Pe u ciü u cresce da veixin ai custi de arbòssaru, gratacüi, ruvei, brìgne, mere, e via cuscì. Candu u postu u l é bon u cumensa a bulà in mazu e fina a tütu zügnu. cicotu vinau (Tricholoma nudum o Lepista nuda): u cresce inti boschi de agùglia e de föglia larga inséme. Bon da mangià, s u l é cötu cun cüra.
66 Autre mene de funzi Lepista nuda cicotu vinau Clitocybe odora? Hypolama fasciculare funzu töscegu Agaricus campestris prairö aureglie de Giüda (Auricularia auricula) bon da mangià ma nu tantu aduverau inta nostra cuxina. Ne nasce paregli pe vota int ina bulà, pe u ciü insci tapacüi.
67 arbanéla (Armillarella mellea) bursa d aréu (Bovista plumbea): u cresce â fin de l estae o au cumensu de l autunu, inti prai, inte peràe o inte rairüre in posti ümidi e freschi. Urdinàriu, bon da mangià candu u nu l é ancu maüru, cu a sustànsa drüa e gianca. Maürandu u se redüxe in püra brünastra. cucumela (Lepiota procera): a cresce inti prai, inte perae e da pe ela intu boscu. Sulu a capéla a l é bona da mangià, percosa a gamba a l é düra.
68 diete (Clavaria aurea o Ramaria aurea) fratun (Russula gen.) De següru u l é u genere ch u l à ciü curui. Se dixe che tüte e mene de fratui a sustança duçe i sece boi da mangià.
69 funzu d a neve (Hygrophorus marzuolus) a capéla a se presenta de diferenti curui, sciüta o viscusa, suta a lamete, de sustànça drüa. Gran parte d i funzi de sta calità i sun boi da mangià. funzu russu (Amanita caesarea): u cresce â fin de l estae e pe tütu l autunu inte rairüre d i boschi de castagne, ruvi e ninsöre. Abasta bon da mangià, megliu crüu in insalata.
70 galétu (Cantharellus cibarius): bon da mangià e maiscì çercàu. Abasta urdinariu in estae e autunu, u cresce inte l erba o inte peràe de tüti i tipi de boscu, suvente u l abunda inte castagne.
71 lanairö (Cortinarius praestans): pe u ciü u cresce inti boschi de arburi cun föglia larga, insci e terre càucare. De sustansa drüa, gianca o giaunéta e d audù bon, u désuta u l é a laméle cun ina veréta scciümusa ch à dà nome au funzu. lenga de vaca (Fistulina epatica): a cresce inti veci trussi camurài, cume ruve, castagne e fon. Bona da mangià aiscì crüa o panà cume ina custeleta. A se pö aiscì cunservà sut öriu. murtin (Craterellus cornucopioides): u l à a furma de trumbeta o de turtairö alongàu. Assai urdinariu, u l é çercau sece pe mangiaru frescu che pe secàru.
72 pinairö, bavusa (Suillus elegans): i sun funzi de terra, ascaixi tüti assuciai cun de ciante. A sustànça d a capela a l é cume chela d u gambu, e a pö nu scangià de curù o sedunca ziràsse au blö e au negru. A pele d a capela a se pö strepà e caiche vota u zira de curù. prairö (Agaricus campestris) U l é in bon funzu, cheli zuveni i l àn savù aiscì da crüi. U l é cunusciüu cume champignon.
73 sanghin (Lactarius deliciosus, Lactarius sanguiflus) funzu bon, ben cunusciüu e apreixàu. Assai presente inte pinete a livelu d a marina e inti boschi de pin, in muntagna. U l à u sciügu curù russu carota, duçaustru e fèrmu. Taglianduřu, a sustança giancastra a piglia in parte u curù d u sciügu. L audù u l é abucànte.
74 I laitin (Lactarius volemus) i sun funzi de terra, assuciai ae ciànte ciü deferenti, i pön mesürà da pochi centimetri, fina a trenta. A capela a l é de maiscì tanti curui, a pö esse liscia, a tochi, curma o cumba. A sustànça a l é drüa ma a tira a rumpise. Tüte e spece i versa in sciügu ch u pö esse de curù giancu, crema o giaunu. U nu l é gairi bon da mangià. spunsiöra (Morchella hortensis, Morchella conica, Morchella vulgaris): inte caiche postu adatu, u pö arrivà fina a ciü d in parmu de autessa. A sustànça a l é drüa. Tüte e spece i sun bone da mangià, dopu avéře cöte.
75
76
77 Ciante d â salüte E riçéte faite de ciante cürative i sun maiscì antighe e forsci i l àn avüu incumensu inta preistöria. Tüte e gente primitive, i saveva cürasse cu e ciante. Inti tempi passai, a cüra cu e erbe a nu l eira fundà insce cugniçiun d u savé d i tempi, ma ciütostu insce de pröve, andaite a bon fin, e abasta suvente inscia mařia, insce pratiche religiuse e insci u modu de mirà i marchi d a natüra. A spessiairia d avura a nu méte da parte e ciante cürative, e aiscì se a reçerca d u savé inte stu campu a l é ancù a l incumensaméntu, i sun staiti faiti tanti prufiti insciu giüstu varù d u cuntegnüu d ê sustanse cürative drente a caiche cianta. Féve contu, cume au modu de cürasse mudernu, u nu purrereva fa a menu d a digitale, ni de autre droghe, che suvente fan ciü efeitu d i preparai ruseài, percose i l àn drente i cumposti ch i fan ben inte prupurçiun ciü adate, za ch i sun creài d â natüra. D urdinariu se pensa che e ciante cürative, za chi sun natürali e i nu l àn de indicaçiun, nu ghe sece resegu de mandàri zü. A nu l è cuscì. Se da in versu tante ciante da spessià i l àn prupìçie calitàe de cüra, da l autru lau, i pön esse tösceghe e fa ma.
78 E èrbe de sti ani (Renzo Villa - Voce Intemelia - setembre 1977). Ina vouta e gente i cunusceva tüte e erbe e i l àva imparau a servisene pe tante couse, in spéce candu i l eira marouti. Avù l é turna vegnüu a moda de cürasse cu e erbe, perché e gente i sun meze atöscegae dae meixine. Sti ani, pe cheli chi nu puxéva urinà gairi ben, gh eira l Erba de funtana e a Gramegna. Pe pürgasse invece, i l aduverava u Negré. Candu i figliöi i l àva i vermi i ghe fava de inciastri de Rüa. De voute ai figliöi i ghe fava aiscì de tisane de Peligura, pe faghe passà a tusse. Cun u Sambügu i se desinfetava i ögli, cu u Bonmeigu i se pürificava u sanghe, cu a Varma i se levava l infiamaçiun, cun l aiga buglia de Urtiga i se lavava i cavegli perché alura i shampi i nu gh eira. Pe fa maürà i ciaveli, specie cheli ciü brüti e negri, ch i li ciamava carbunassi, i ghe meteva e föglie de Maurela. Candu i l ava ma de testa i se meteva ina punta de sücun insci u fronte e candu i se brüxava, pe carmasse in po u ma, insci a brüxaüra i se ghe meteva ina feta de patata. Ma e erbe i u serviva sulu pe cürà e maroutie, ma pe tante autre couse. A Pasca pe grixürà i övi de gaglina i l aduverava e sciure de Beciciura pistae int u murtà. D estae, candu gh eira cin de musche, i pigliava in massu de Nasche e i l apendeva au plafun. Candu i tràva u vin d int a tina, pe filtraru ben, dau sgarbu i ghe meteva in fascetu de Spine Sante, ch i l eira aiscì ciamae Vignairöre. I pescavui, avanti de andà a cařà e nasse, i l açendeva in pecin fögu cun de bruti de Lentiscu, pe, faghe arrustì e gambe d i purpi chi l eira e esche pe piglià e murene. Da cheli tempi e erbe i l eira cunusciüe perché e gente i l andava a taglià cu a puaira o cu a serra pe daře da mangià ae bestie e alura i duxeva savé s i l eira bone o grame. Ciache stagiun a l àva e sou erbe perché aiscì e bestie i nu vön mangià sempre e meixeme couse. E erbe besögnava aiscì arrancare d int u lavurau e d int e fasce, duve se ghe ciantava. Avura, invece, pe fa ciü aviau, e erbe i se destrüge cu i diserbanti sensa mancu savé cosa se destrüge. Ma, ancura au giurnu d ancöi, se vurré tegne caiche cunigliu, e nu alevařu cu i mangimi, deghe de Cardele, de Scaparui, de Furfuglin, de Canaroussi, de Erbe risse, de Scurigiöra, de rame de Urignö o de Pin giancu, de bruti de Agaixu, de föglia cana, de Erba de marina. Candu u cunigliu u l é alevau, feřu cöixe â nostra moda cu in po d agliu, ina çevula, l öriu, due aurive, u rumanin o a ferügura, a segunda d i güsti, e due föglie d auribaga. Cume vié che u cunigliu u l é ben rustiu, int e l öriu e int i güsti, verseghe int a cassarola in bon gotu de vin giancu, se vurré che a carne a l arreste ciaira, o de vin negru se vurré che a l arreste ciü scüra A l ürtimu destapeve ina buteglia de bon russese, asseteve au taurin e... bon apetitu.
Apicoltori e api per un ambiente più salubre
SPECIALE GIORNATA NAZIONALE DEL MIELE Testo a cura di Lucia Piana Apicoltori e api per un ambiente più salubre Le api e gli apicoltori garantiscono il presidio della qualità del territorio e offrono unDettagli
3.1. VOCABOLARIO 3.2. NOMI DI PERSONA 3.3. NOMI DI LUOGHI 3. VOCABOLARIO DIALETTALE DI CHIURO E CASTIONETTO
3.1. VOCABOLARIO 3.2. NOMI DI PERSONA 3.3. NOMI DI LUOGHI 3. VOCABOLARIO DIALETTALE DI CHIURO E CASTIONETTO A 1) a - prep. a (per complementi di luogo): a Castiùn = a Castionetto, (di tempo): a Natàl =Dettagli
A L L E G A T O 1 ELENCO DEI PRODOTTI CUI SI APPLICANO I LIMITI MASSIMI DI RESIDUI CONSENTITI
A L L E G A T O 1 ELENCO DEI PRODOTTI CUI SI APPLICANO I LIMITI MASSIMI DI RESIDUI CONSENTITI Parte A: Elenco dei prodotti di origine vegetale e parti di essi cui si applicano i. Parte B: Elenco dei cerealiDettagli
Piante alimurgiche del Veneto
Maria Clara Zuin Piante alimurgiche del Veneto Riconoscerle, coltivarle e gustarle Maria Clara Zuin Piante alimurgiche del Veneto Riconoscerle, coltivarle e gustarle La seguente pubblicazione inerenteDettagli
LA VÈRA STÖRIA (?!) D HALLOWEEN E D OGNISSANT
FERMÈMÀS UN ZÌC! Tanti lumìtt, tutt sbàrluscènt, strò intasò e tanta gent: l è dumà nuembàr,sì, l è bel,ta dà emuzìon ma, porca miseria, che cünfusìon! I casètt da Natòl tègnan tuta la via, te giri i öccDettagli
Emilia Romagna I Terra da gustare
Emilia Romagna I Terra da gustare Emilia Romagna I Terra da gustare 2 Dopo l interesse suscitato dal percorso enogastronomico sul filo della memoria, alla ricerca dei sapori perduti dell Emilia Romagna,Dettagli
La città del sole. di Tommaso Campanella. Letteratura italiana Einaudi
La città del sole di Tommaso Campanella Edizione di riferimento: a cura di Massimo Baldini, Newton & Compton, Roma 1995 APPENDICE DELLA POLITICA DETTA LA CITTÀ DEL SOLE di Tommaso Campanella DIALOGO POETICODettagli
GLI ALBERI NELLA TERRA DELLA BIBBIA
K K L - J N F GLI ALBERI NELLA TERRA DELLA BIBBIA Informazione e proposte per le attività ÚÂapple ÍÂappleÈÁ Educazione e Gioventù K K L - J N F ÚÂapple ÍÂappleÈÁ Educazione e Gioventù Gli alberi nellaDettagli
MALATTIE E CURE DI UN TEMPO
MALATTIE E CURE DI UN TEMPO In questo capitolo sono raccolte piccole storie di vita valdostana di un tempo, prodotte e curate da Marco Ansaldo (Belbo, Asti 1913 - Aosta 2001), farmacista e valdostano diDettagli
impariamo a mangiare sano con i cibi vegetali a cura di Luciana Baroni Società Scientifica di Nutrizione Vegetariana - SSNV 4 a edizione 2014
impariamo a mangiare sano con i cibi vegetali a cura di Luciana Baroni Società Scientifi ca di Nutrizione Vegetariana - SSNV 4 a edizione 2014 Società Scientifica di Nutrizione Vegetariana - SSNV www.scienzavegetariana.itDettagli
A Bardonecia A Bardonecchia
A Bardonecia Stassèira, Bardonecia, i son an vèn-a d dite quaicòsa ch a m arbeuj andrinta: mentre ch i passavo për toe contrà quaicòsa ch i sai pa am carëssava: forse a l è l aria dossa sospir ëd toe pinere,Dettagli
Prof. Dr. Kurt Tepperwein SIETE ACIDI? LA SALUTE ATTRAVERSO LA DEACIDIFICAZIONE
Tepperwein Collection Partner Nr. 72964 Via Huben 7/a Tel.: +39 0474412104 39031 Brunico Fax: +39 0474413865 Südtirol / Italia Cellulare: +39 3482420885 info@tepperwein-collection.it www.tepperwein-collection.itDettagli
L'elefante, l'elefante con le ghette-ette se le leva, se le leva, e se le mette se le leva, e se le mette per potersi, per potersi divertir.
L'elefante, l'elefante con le ghette-ette se le leva, se le leva, e se le mette se le leva, e se le mette per potersi, per potersi divertir. Do se do qualcosa a te re il re che c'era un dì mi è mi perDettagli
Leopoldo Tommasi. IL FRUTTETO FAMILIARE a conduzione biologica
Leopoldo Tommasi IL FRUTTETO FAMILIARE a conduzione biologica Indice pag Principi base per l impostazione 2 Il terreno 2 La preparazione del terreno per l impianto 2 Concimazione e concimi 3 Il sovescioDettagli
A cura di Franca Pasticci Dottore in Dietistica. Unità complessa di Nefrologia e Dialisi Azienda USL 2 dell Umbria
Mangia con gusto A cura di Franca Pasticci Dottore in Dietistica Unità complessa di Nefrologia e Dialisi Azienda USL 2 dell Umbria Socio fondatore; Comitato Direttivo FIR (Fondazione Italiana del Rene)Dettagli
in forma di scambio di lettere tra la Confederazione Svizzera e il Regno del Marocco relativo al commercio dei prodotti agricoli
Traduzione 1 Accordo in forma di scambio di lettere tra la Confederazione Svizzera e il Regno del Marocco relativo al commercio dei prodotti agricoli 0.632.315.491.1 Concluso a Ginevra il 19 giugno 1997Dettagli
Gli habitat in Carta della Natura
I S P R A Istituto Superiore per la Protezione e la Ricerca Ambientale SERVIZIO GEOLOGICO D ITALIA Organo Cartografico dello Stato (legge n 68 del 2.2.1960) Gli habitat in Carta della Natura Schede descrittiveDettagli
Il Molise dal gusto antico. Il Sud degli altri è sempre meno duro del nostro. Uno è sangue l altro è inchiostro
Il Sud degli altri è sempre meno duro del nostro. Uno è sangue l altro è inchiostro Un excursus storiografico, un repertorio di tradizioni, un racconto che indaga le origini e l evoluzione della cucinaDettagli
AL CADER DELLA GIORNATA AL CHIAROR DEL MATTIN. ci sveglia una canzon è sorto il sol
Canti scout 2 AL CADER DEL GIORNATA MI MI #- SI MI Al cader della giornata noi leviamo i cuori a Te, MI MI #- SI MI Tu l'avevi a noi donata bene spesa fu per Te. MI #- SI MI Te nel bosco e nel ruscello,Dettagli
Insieme si può. Viaggio verso la sostenibilità ambientale e sociale. A cura di David K. Lind
Insieme si può Viaggio verso la sostenibilità ambientale e sociale A cura di David K. Lind Questo libro è stampato su carta CYCLUS OFFSET della cartiera Dalum (www.dalumpapir.dk), prodotta al 100% conDettagli
Bene Insieme rispetta l ambiente
valle d'aosta l'antica fiera di sant'orso in forma pelle protetta dentro e fuori casa uscire i locali dove si gusta e si legge bambini dopo le feste ristabiliamo i giusti ritmi gennaio-febbraio 2011 cucinaDettagli
RELAZIONE SU XYLELLA FASTIDIOSA
REGIONE PUGLIA Area Politiche per lo Sviluppo Rurale Servizio Agricoltura Ufficio Osservatorio Fitosanitario RELAZIONE SU XYLELLA FASTIDIOSA Situazione a Marzo 2015 Pag. 1 di 52 INDICE 1. Elementi tecniciDettagli
DALL ORTO ALLA TAVOLA
DALL ORTO ALLA TAVOLA Testi a cura di Gianna Ferretti e Letizia Saturni REGIONE MARCHE ASSESSORATO ALL AGRICOLTURA, ALL ALIMENTAZIONE E ALLA PESCA Coordinamento Luana Spernanzoni, Leonardo Valenti - AssessoratoDettagli
SE IO FOSSI UN ARCOBALENO COLOREREI IL MONDO
I bambini di classe 3 a Scuola primaria Mancini Quadrellara Marina di Pietrasanta SE IO FOSSI UN ARCOBALENO COLOREREI IL MONDO Raccolta di tanti testi A cura di Monica Bianchi Veronica Panichi Quadrellara,Dettagli
Franco e Massimiliano Piacentini
v7rm Gratu éĩ VOCABOLI DIALETTALI DI ROCCA PITIGLIANA IN DISUSO A cura di Franco e Massimiliano Piacentini filename:gratuséi_v7rm Mâma In sta vétta e t ĕ avgnó bûr E la vô la t s ĕ amuté Ma tótt quĕl cheDettagli
Letture per i giovani
a cura di Dino Ticli dal sito Letture per i giovani www.letturegiovani.it LE SOTTILISSIME ASTUZIE DI BERTOLDO Proemio Qui non ti narrerò, benigno lettore, il giudicio di Paris, non il ratto di Elena, nonDettagli
sito internet: www.acompagna.org - posta@acompagna.org - tel. 010 2469925 in questo numero: Franco Bampi Ricordo di Sandro Patrone p.
BOLLETTINO TRIMESTRALE, OMAGGIO AI SOCI - SPED. IN A.P. - 45% - ART. 2 COMMA 20/B LEGGE 662/96 - GENOVA Anno XLVI, N.S. - N. 2 - Aprile - Giugno 2014 Tariffa R.O.C.: Poste Italiane S.p.A. - SpedizioneDettagli
Lettera a una professoressa
a Lettera a una professoressa di Scuola di Barbiana Storia d Italia Einaudi a Edizione di riferimento: Lettera a una professoressa, Libreria editrice fiorentina, Firenze 1976 Storia d Italia Einaudi IIDettagli


c: text/html

text:
Gustav Klimt
Gustav Klimt ( Baumgarten,Vienna, 14 Lüggio 1862 – Neubau, 6 Frevä 1918) o l' è stæto un pittô austriaco, importante esponente do movimento da Secescion Vienneise. Figgio de un orafo originaio da Boemia, o s' ea iscrito ä Kunstgewerbeschule (Scöa de Arti e Mestë) do Müseo dell' Arte e dell' Indüstria de Vienna. I sö primmi travaggi importanti son stæte e decorasioin de dui edifici (fæte da Klimt, da sö fræ Ernst e da Franz Matsch): o Burgtheater e o Kunsthistorisches Museum.
Divegnüo protagonista, e primmo prescidente, da Secescion Vienneise, Klimt o l' ideava o manifesto pe a primma mostra de questo movimento, nasciüo pe via da separaçion dall' associaçion Künsterhaus, consciderä troppo conservatrice in campo artistico. In to 1900 l' opera Filosofia a vegniva premiä con a medaggia d' ou all' Espozision universale de Pariggi, dopo esse stæta incompreisa in Austria. Caratteristica dell' opera de Klimt a l' è a capaçitæ de intreççä inseme elementi figürativi – comme o corpo femminile – e unna decoraçion ricchiscima, in ta quale vegne utilizzou anche l' ou, rimembransa da perisia artigianale do poæ. A critica a l' ha visto in to tipo de decorasion döviä dall' artista anche l' influensa dell' arte bizantinna: Klimt o l' aveiva vixitou Ravenna in to 1903. Unna atra parte dell' opera dell' artista austriaco, meno famosa in to grande pübblico, a l' è rappresentä dai paesaggi. L' influensa de Klimt in sce i artisti successivi a l' è stæta notevole, a partî da Egon Schiele e Oskar Kokoschka.

robotstxt: allowed

filter: keep


text:
Perù
O Perû (spagnòllo: República del Perú, Quechua: Piruw, Aymara: Piruw), o l'è 'n stato d'a pârte çentrâ e ôçidentâ de l'America do Sûd.
A sêu capitâ e çittæ ciû importante a l'è Lima.
O l'ha confîn con Ecuadòr e Colombia a nòrd, co-o Brasî a est, con Bolivia a sûd-èst, o Cile a sûd e l'Oçeano Paxiffego a òvest.
O l'è 'na repûbbrica prescidensialista democratega divisa in 25 regioîn, indipendente da-a Spagna da 1821. A g'ha 'na popolassiôn de 27.219.264 abitanti.
O popolo perûvian o l'è formòu da molte rasse e o g'ha origgine inta messciûa tra l'elemento spagnòllo e quello indigeno de Andes. O l'è stæto a chin-a de l'Impeo Inca e e lengue Quechua e Aymara son ancon conservæ da parte d'a popolassion indigena.


text:
G8
O Gruppo di eutto (G8) o l'è fæto da i eutto stati ciù ricchi do mondo. Insemme rapresentan o 65% de l' economia mondiâ[1]. A caratteristica prinçipâ do G8 a l'è a rotassion da prescidensa e a riunion annua ch'a se tegne in te 'na çittæ do stato prescidente, tra i cappi de stato di eutto paixi e diversci rappresentanti de l'economia e da politica mondiâ, comme o prescidente da Comunitæ Europea o quello do Fondo Monetaïo Internaçionâ.
Purtroppo e riunioin do G8 son stæte de longo anche tiatro de scontri e violense, comme a Zena in to 2001 da e traggiche conseguense.
Indiçe
Stoia[Càngia | modifica wikitesto]
E riunioin do G8 han a lô origgine in ta crixi economica do 1973 e a seguente recescion globâ. Questi avvenimenti han spunciòo i Stati Unïi a formâ o Library Group, unna squaddra de esperti d'economia americhen, europei e giapponeixi pe discute i problemi economici.
In to 1975 o prescidente da Fransa Valéry Giscard d'Estaing o l'ha invitòo i cappi de stato di sei paixi democratteghi ciù industrialisæ a un summit a Rambouillet e o l'ha proposto unna serie de riunioin regolæ. I parteçipanti se son missi d'accordio pe de riunioin annuæ e unna rotassion da prescidensa, formando coscì o Gruppo di Sei (G6):
A a riunion seguente a o gruppo vegne invitòo o Canada, e da quello momento o divegne o G7.
A Comunitæ Europea a parteçipa da o 1977 quando a l'è stæta invitâ da o Regno Unïo.[2].
Parteçipassion da Ruscia e formaçion do G8[Càngia | modifica wikitesto]
In to 1991, doppo a cheita da Miagia de Berlin e a fin da Guæra Freida, l'Union Sovietica, diventä Ruscia, a l'inissia a incontrase co o G7 a a fin da riunion formâ. O gruppo o vegne coscì o G7 ciù 1 da a riunion de Nappoli do 1994. Da o 1997 a Ruscia a parteçipa regolarmente comme membro do G8, ma no a e riunioin di ministri de finanse di sette paixi do G7 originâ, perchè a so economia a no l'è forte assæ.
E Riunion do G8[Càngia | modifica wikitesto]
p
Riunioin Futue[Càngia | modifica wikitesto]


text:
Lengua corsa
O Còrso, a l'è unn-a lengua romanza do gruppo lengoìstego itàlico orientâ, parlâ inta l'îzoa françeise da-a Còrsega, inta Gallua, pè alcunn-e analisi inta variante turritann-a a o nord da-a Provinça de Sassari (Sardegna) e inta Toscann-a.
Legâ streita a o toscan do medioevo, utilizzâ comme dialetto vixìn do italìan, officià inta Còrsega comme lengua fin o 1859, l'èa a lengua de l'îzoa de Capraìa fin o XX sècolo.
Dovve se parle o Còrso[Càngia | modifica wikitesto]
O Còrso se parle ancô inta Còrsega in differenti varietæ, levâ a cittæ de Bunifazzio, dovve a l'è parleta (da un nummio sempre ciù piccin de persunn-e) unn-a variante do ligure, dito bonifassin. Unn-a vòtta l'èa o megimo a Calvi, abitâ cumme Bunifazziu da zeneizi , ma ancô no se parle ciù. A Cargese, unn-a cittæ do sud da Còrsega, se parle ùn Còrso che o l'a ereditèto alcunn-e paròlle greche. Ancô o Greco se ùse solamente int'a geixa. Vegnî da a Maina, penisula do Peloponnèso, lasseta a tèra natìa occupâ da i Ottumann-i, da o 1663 çercavan de trovâ unn-a nœva pattria, quande o vèscovo Partenios Calcandis arvì e trattative con o governo da Repùbblica de Zena pè ottegnî unn-a tèra da colonizzâ.


text:
Agugia neigra
Agugia neigra (Buteo buteo) ôxellu rapaxe diürnu, ben frequente.
U l'assümeggia inta furma a-e aquile ma un po ciü trügnu. U l'è lungu tra i 51 e i 57 cm cu in'avertüa di ae da-i 110 a-i 130 cm. U cû u l'è brun russastru.
U caccia apustanduse inscî ærbui o dunque rundezandu lentamente in xöu sença sbatte i ae, sfrütandu e curente ascensciunæ pe remuntâ, e cacianduse in sciâ preiza cun de cürte bulæ a mez'ae.
U mangia picculi mamifferi, rettili e carogne.
U fa u niu inscee ligge o in sce di ærbui izuæ.


text:
Astronomia
Astronomia, sciença ch'a studdia i corpi çelesti, e so proprietæ, natua e evoluçion.
Into passao se soleiva distingue nettamente una branca de l'astronomia, l’astrofixica, ch'a se occupa specificamente di procesci fixichi inti corpi çelesti; ma ancœu i aspetti raçionæ e teorichi da riçerca son coscì avançæ e indissolubilmente ligæ a-i aspetti osservativi che a distinçion a l'ha perso gran parte do so scignificao.
Indiçe
L’astronomia inte l'antighitæ e into Medioevo[Càngia | modifica wikitesto]
Da grande attençion posta za inta preistoia a-i movimenti do Sô, da Luña e de stelle inta votta çeleste, coscì streitamente connesci a-o ciclo diurno e a-o ciclo staxonâ da vitta umaña, aresta imprescionante testimoniança inti monumenti megalitichi, comme quello de Stonehenge in Inghiltæra. A primma astronomia quantitativa e elaborâ pe iscrito a fu quella mezopotamica (Babiloneixi, Asciri e Cardei); questa a fu patrimonio da classe sacerdotâ e a l'aiva prevalentemente de fonçioin religioze e prattiche. In questo periodo fu stabilio a corespondença tra o moto do Sô relativamente a-e stelle e e constellaçioin do Zodiaco, fondamento de l'astrologia. In generâ, attraverso di accuræ osservaçioin di corpi çelesti fu poscibile determinâ un calendaio, construî di relœui e fornî a-i naveganti di strumenti de orientamento.
Una vea e propria cosmologia raçionâ, però, a l'apparse solo inta civiltæ grega.Aristotele, into so trattao De coelo, o descrive l’Universo comme formao da despæge sfee concentriche de quæ a centrâ, immobile, a l'è costituia da-a Tæra e a ciu esterna a soreze e stelle fisse e into contempo a rœua, compindo un gío inte 24 ôe. Tra de liatre i pianeti e i satelliti son sostegnui da âtrettante sfee, animæ ciascheduña da un moto appropriao. Questa conceçion a costituì a baze de tutte e cosmologie succescive fin a-a rivoluçion copernicaña. Tuttavia, pe spiegâ e particolaritæ do moto di pianeti e da Luña ghe vosse de succescive e sempre ciu complicæ coreçioin e azonte a-o modello aristotelico. Queste fun longamente studiæ into periodo lusciandrin, in particolâ da Claodio Tolomeo (2° sec. d.C.). Inta cosmologia tolemæga i pianeti son sorretti e guidæ da de sfee segondaie ciu piciñe, che rœuan sença strisciâ in sce-e sfee primaie; se genera coscì un moto (epiciclo) no uniforme ch'o costituisce un’ottima approscimaçion de quello osservao.
L’œuvia prinçipâ do Tolomeo, l’Almagesto, a se perse inta tradiçion medievâ crestiaña, ma a fu conservâ e studiâ da-i Arabi, attraverso i quæ a l'arrivò ascì in Spagna into 13° secolo. A parte a contribuçion araba, l’astronomia medievâ a fu sostançialmente limitâ a l'astrologia.
Verso l’astronomia moderna[Càngia | modifica wikitesto]
Questa longa staxi a terminò into 16° sec. sotta doe spinte potente. Da un lao o raffinâse di strumenti de osservaçion e de tecniche de calcolo o reize sempre ciu diffiçile e complesso adattâ e gerarchie de sfee rotante a l'esperiença; da l'âtro, l’asserçion rinascimentâ do primato de l'ommo e da so raxon a l'arvì e porte a-a riçerca oggettiva e sperimentâ, conduta indipendentemente da-a tradiçion corturâ e religioz. Coscì o Galileo Galilei o scrovì a lezze da cheita di gravi, ponendo i fondamenti da dinamica che saieivan servii da pœu de baze a Newton, e mediante l’uzo attento e selettivo do cannociâ o misse in evidença di nœuvi fæti astronomichi in contraddiçion con l’astræto ideâ de perfeçion da cosmologia aristotelica.
A rivoluçion copernicaña[Càngia | modifica wikitesto]
L’idea ciave ch'a marcò l’iniçio de l'astronomia moderna, dando lœugo a una vea e propria rivoluçion scientiffica, fu quella de Nichiozo Copèrnico ch'o l'abandonò a conceçion da centralitæ da Tæra a favô de una cosmologia inta quæ o Sô l'è a-o centro e tutti i âtri corpi çelesti rœuan in gio a questo. A cosmologia copernicaña a costitoiva una despægia mainea, ciu semplixe e raçionâ, de descrive o moto di pianeti e di satelliti; ma a no ne dava una giustificaçion raçionâ in baze a de lezze fixiche universæ.
A mecannica çeleste[Càngia | modifica wikitesto]
Pe razonze questo scopo l'ea necessaio aberâ a connescion tra a força de gravitæ, sperimentâ cotidianamente in sce-a Tæra, e o moto di pianeti. Ço fu poscibile solo quande, con Izacco Newton, fu posto i fondamenti teorreghi da meccanica e tutti i fenommeni gravitaçionæ fun riconduti a un’unica lezze, dita aponto da gravitaçion universâ. Scin a ancœu e precixiscime oservaçioin do moto di pianeti e di satelliti artifiçiæ son interpretæ inte l'ambito da teoria newtoniaña. Nascette coscì una nœuva sciença, a meccanica çeleste, portâ a un âtiscimo grao de perfeçion sorvetutto da-a scœua matemattica françeize (in particolâ, P.-S. Laplace).
A riçerca sperimentâ[Càngia | modifica wikitesto]
Da-o punto de vista sperimentâ o perfeçionamento e l’uzo metoddico e paçiente do telescoppio o l'inricchì l’astronomia de di oggetti e fenommeni nœuvi: e comete, e stelle variabile, di âtri pianeti otr'a-i çinque noti inte l'antighitæ, i asteroidi ecc. L’uzo di strumenti ottichi disperscivi in grao de separâ a luxe inte so componente o permisse a scoverta e l’identificaçion inta radiaçion emissa da-i corpi çelesti de righe spettræ; da queste se poette remontâ a benben de proprietæ chimmiche e fixiche da sorzente, in particolâ a compoxiçion chimica, o movimento, a tempiatua, o campo magnettico ecc. a spettroscopia astronomica a l'ha costituiio pertanto o prinçipâ strumento de riçerca de l'astronomia clascica.
O problema cruxâ da resciorve pe ogni nœuva classe de oggetti çelesti o l'è a valutaçion da so distança, pe poei remontâ da pœu da-a luminoxitæ apparente a quella assolua e stimâ quindi i âtre grandeççe intrinseche, in particolâ a potença radiativa e e dimenscioin. Sença de ço a riçerca astronomica a l'aresta una descriçion morfologica, diffiçilmente acescibbile a-a comprenscion raçionâ. E distançe astronomiche son corentemente mezuæ in anni-luxe, pigiando comme unitæ o spaçio percorso da-a luxe inte 'n anno, saiv'a dî circa 10.000 miliardi de km. Pe e stelle, e primme determinaçioin de distança fun compie into 1837-39 mediante o mettodo da parallasse, ch'o consciste into mezuâ o spostamento angolâ subio da una stella vexiña a peto di atre ciu lontañe into gío de 6 meixi pe effetto do moto da Tæra in gio a-o Sô. Ço l'è poscibile, tuttavia, solo pe de sorgente che no distan ciu de circa 30 anni luxe; pe distançe ciu grende ocore dœuviâ di âtri metodi meno precixi. O ciu importante de questi o se serve de una classe particolâ de stelle, dite Cefeidi (da Cefeo), a luminoxitæ de quæ varria periodicamente. Henriette Leavitt pe primma a l'oservò into 1912 a relaçion tra luminoxitæ apparente e periodo co-o quæ questa a varia into tempo pe e Cefeidi da Piccena nuvia de Magellan; essendo queste Cefeidi praticamente tutte a-a mæxima distança da-a Tæra, H. Shapley, tra o 1914 e o 1920, o concluze che a mæxima relaçion a doveiva vai pe a luminoxitæ assolua. Da-o momento che quindi o periodo o dipende in moddo notto da-a luminoxitæ assolua l'è poscibile stimâ quest’urtima e, conoscendo a luminoxitæ apparente, remontâ a-a distança de ogni groppo de stelle ch'o comprende una Cefeide. O problema da sorgente de l'energia stellâ o l'arestò sença soluçion fin a-i anni 1930, quande fu scoverto e studiao e riaçioin nucleæ de fuxon e individuao o so rollo essençiâ inte stelle.
A cosmologia scientiffega[Càngia | modifica wikitesto]
L’astronomia extragalattica a l'ebbe començo inti anni 1920, quande se riconobbe che e nebule, zone de debbole luminoxitæ diffuza into çê, contegnan un gran numero de stelle e son pertanto di giganteschi scistemi, e galascie, scimmili a quella donde s'atrœuva o nostro scistema solâ. L’orizzonte de l'astronomia o s'allargò a desmezua e di nœuvi, imprescionanti oggetti diventon accescibili a-a nostra riçerca. A scoverta de E. Hubble (1926) che e galascie son animæ da un moto ordinao de allontanamento da-a nostra a l'ha averto a stradda a una nœuva disçipliña, a cosmologia scientifica, inta quæ l’Universo intrego o vegne oggetto de indagine sperimentâ.
A partî da-i anni 1960 l’astronomia e l’astrofixica han avúo di giganteschi sviluppi, ascì pe l’introduçion de nœuve tecniche de oservaçion. Da-a rente a l'astronomia into vixibile e a-a radioastronomia, bazæ prevalentemente in sce di óservaçioin effettuæ da-a superfiçie terrestre, l’uzo de di rivelatoî de varria natua in sce di baloin, satelliti artifiçiæ e sonde spaçiæ o l'ha portao a-a nascita de di atri settoî de l'astronomia, bazæ in sce l'osservaçion di corpi çelesti in despægie bande da radiaçion elettromagnetica. S'è coscì avuo un radicâ mutamento da discipliña. I nœuvi oggetti scoverti, quasar, pulsar, radiaçion de fondo ecc., han misso in luxe o rollo primaio zugao da di oggetti collassæ de elevâ denscitæ e da fenommeni catastrofichi ò, comonque, caratterizzæ da una scaa temporâ assæ breve. In queste condiçioin soventi e lezze note da meccanica clascica e de l'elettromagnetismo no son valide e l'è necessaio ricore a di strumenti teorichi ciu raffinæ, comme a relativitæ generâ e a fixica de partexelle elementæ. In çerti caxi questi strumenti teorichi son liatri mæximi soggetti a de inçerteççe, inconscistençe e provvizorietæ, o che o rende e nœuve scoverte astronomiche interessante da-o punto de vista da fixica fondamentâ ascì. Questi sviluppi scientifichi son stæti accompagnæ da una imprescionante crescita de dimenscioin e de complescitæ di gren progetti de riçerca astronomica, ch'a recedde ancœu di ingenti investimenti e a conlaboaçion tra specialisti de nomioze disçipliñe. In particolâ, l’uzo di satelliti artifiçiæ e di telescopi spaçiæ o l'ha instaorao una streita relaçion tra l’astronomia e a riçerca spaçiâ, con de importante impricaçioin inti riguardi da politica scientifica.


text:
Cile
Nomme offiçiâ: República de Chile, pàize de l'America do Sud; a sêu capitâle a l'é Santiago do Cile.
O gh'à 'na superfiçie de 756.950² km2.
O sêu teritöjo o l'é formòu da 'n lunghìscimo e stréito tòcco de tæra de ciù de 4.200 km (nòrd a sud) conosciûo comme Cile continentâle, tra l'Oçeano Paciffigo e e Ande, e o comprende ascì 'na porçion de l'Antartide e e diverse ìzoe cilenn-e da Polinexa.
I sciùmmi prinçipæ son o Loa, o Biobío, o Futaleufú, Calle-Calle.
Pe a sêu presensa in te l'America do Sud, l'Oçeania e l'Antartide, o Cile o se definisce comme 'na naçion tricontinentâle.
O sùd do Cile continentâle o l'é a parte oçidentâle da Patagonia.
A sêu popolaçion a l'é de 16.598.074 abitanti (estimòu anno 2007), con unna denscitæ de 21,31 ab/km2.


text:
Cartilagine
A Cartilagine o Tesciüô Cartilagineo a l' è, comme l' osso, un tesciüo connettivo de sostegno; a l' ha de proprietæ meccaniche ma anche de funsioin in to ricangio elettrolitico. O fögietto embrionale dao quæ se forma a cartilagine o l' è o mesenchima, dove verso a quinta settemann-a de vitta se regögge assemme di motti de cellule che piggian unna forma rotonda, perdendo i prolungamenti. Nasce coscì o tesciüo protocondrale, dove e cellule se trasforman in condroblasti. Da questi, andiän poi differensiandose i condrociti (cellule specializzæ) che costituiscen a cartilagine assemme ä sostansa intercellulare. In ta sostansa intercellulare se distingue de fibre e unna matrixe amorfa.
Mentre in te çerti Vertebræ inferioî o scheletro o l' è costituio escluxivamente da cartilagine, in ti Mammiferi o se forma con questo tesciüô solo inisialmente, e in seguito a cartilagine a vegne sostituia dall' osso. In te osse lunghe, ao confin tra diafixi e epifixi, a cartilagine a resta figna ä fin do svilüppo, e a l' è responsabile de l' acrescimento in lunghessa.
A svilüppo finio, in ta speçie umana a cartilagine a resta in scê superfiçi articolari de osse, che no se calçifichen mai, in te l' oegia esterna, in t'o naso, in t'a larinxe, in t'i bronchi e in t'a trachea.
Pericondrio[Càngia | modifica wikitesto]
A cartilagine a l' è rivestia dao pericondrio, un tesciüo connettivo fibroso compatto. In scê superfiçi articolari, però, no gh'è pericondrio. Mancan completamente nervi e vaxi sanguigni: a cartilagine a vegne nutria attraverso a sö matrixe, pe diffüxiôn.
Cartilagine ialina[Càngia | modifica wikitesto]
A segunda de perçentuali relative de matrixe amorfa e de fibbre, se distingue trei tipi de cartilagine: ialina, elastica e fibrôsa. O tipo ciü rappresentou in to corpo umano a l 'è a cartilagine ialina. Questo termine o ne vegne dao grego hyalos, ch'o vö dî veddro. O nomme o l' è dôvüô ao fæto che, in to vivente, l' aspetto o l' è opalescente, gianco-çelestin. A cartilagine ialina a se tröva in scê superfiçie articolari, e a forma e cartilagini de costigiöe, do naso, parte da larinxe, i anelli da trachea, i bronchi.
Cartilagine elastica[Càngia | modifica wikitesto]
A fresco a cartilagine elastica a se differensia pe o cô giano e a meno trasparensa, dôvüa all' erto nümero de fibre elastiche da matrixe. Inoltre a l' è ciü flescibile e elastica e a contegne meno mucopolisaccaridi. In te l' ommo l' è composto da questo tipo de cartilagine a tromba de Eustaçio e l' oegia esterna; l'epiglottide; parte de cartilagini cüneiformi e cornicülæ; o processo vocale de cartilagini aritenoidi. E cellule, comme quelle da cartilagine ialina, son ingugeite in te unna capsula e han forma tonda o ovale.
Cartilagine fibrosa[Càngia | modifica wikitesto]
Questo tesciüô o l' è unna forma de tranxiçion fra o tesciüô connettivo denso e a cartilagine; a matrixe cartilaginea a l' è scarsa. Manca, intorno ä cartilagine fibrosa, o pericondrio. Questo tipo de cartilagine o forma a scincondroxi tra a primma costigiöa e o sterno, i dischi intervertebrali, diversci menischi, a scinfixi pübica, o ligamento riondo do femore, l' inserçion in sce l' osso de diversci tendini, i labbri glenoidei. In tanti sciti se passa sensa soluçion de continuitæ dä cartilagine fibrosa ao connettivo fibroso.


text:
Immanuel Kant
Immanuel Kant - Filosofo (Königsberg 1724 - 1804).
De genitoî pietisti, o Kant o riçevette, specie da-a moæ, una sevea educaçion etico-religiosa: o frequentò o Collegium Fridericianum, diretto da-o pastô F. A. Schultz, dove o compì i studdi meddi, e o s'iscrisse quindi a l'universcitæ. Seguaxe da primma do worfian Martin Knutzen, critico da dotriña de l'armonia prestabilia e interessao a di problemi scientifichi, o Kant o l'esordisce co-o scrito Gedanken von der wahren Schätzung der lebendigen Kräfte (1747), tentando un accordio tra e poxiçioin da fixica cartexiaña e o dinamismo leibnizian. Scin a-o 1754 i so studdi vertan prinçipalmente in sce de questioin de geofixica e a l'è do 1755 l'œuvia maggiô in sce l'argomento, a Allgemeiñe Naturgeschichte und Theorie des Himmels, inta quæ l'è formulao, primma de P. S. Laplace, un'ipotexi analoga in sce l'origine do scistema solâ. Do mæximo anno o l'è ascì o scrito minô De igne, in sce-i problemi da combustion e do calô. O l'andava intanto desgugendo un'attivitæ didattica intensciscima inti campi ciu disparæ, tegnindo di corsci de matematica, fixica, logica, morâ, geografia fixica e succescivamente de antropologia, pedagogia, ecc. A so attivitæ speculativa a se traduxe inte 'na serie de scriti che inquaddran o problema metafixico do rapporto tra e sostançe (Principiorum primorum cognitionis metaphysicæ nova dilucidatio, 1755) e e so conseguençe pe e sciençe fixiche (Monadologia physica, 1756; Neuer Lehrbegriff der Bewegung und Ruhe, 1758). Doppo o 1760, pù bosticando ancon inte l'ambito do wolffismo, i spunti critichi contra e teorie de G. W. Leibniz s'infittiscian e i dubbi e e perplescitæ aomentan: segge che se çerche de sarvâ l'argomento ontologico, pù negando a l'existença o carattere de predicao (Der einzig mögliche Beweisgrund zu einer Demonstration des Daseins Gottes, 1763) ò se notte l'insuffixença da logica tradiçionâ (Die falsche Spitzfindigkeit der vier syllogistischen Figuren, 1762) ò se tente de introdue inta filosofia di strumenti de origine matematica (Versuch, den Begriff der negativen Grössen in die Weltweisheit einzuführen, 1763); segge che s'indaghe in sce-i fondamenti da teologia naturâ e da morâ, sottoliniando o diverso moddo de procede da filosofia rispetto a una sciença tradiçionalmente çerta comme a matematica (Untersuchung über die Deutlichkeit der Grundsätze der natürlichen Theologie und der Moral, 1764). O scetticismo kantian o se rivela infin ciæamente into sazzo do 1766 Träume eines Geistersehers erläutert durch Träume der Metaphysik, into quæ l'arbitrarietæ do vixonarismo de Swedenborg a vegne paragonâ a-e fantastegaie sença base di metafixichi contemporanei. O breve scrito Vom ersten Grunde des Unterschiedes der Gegenden im Raume (1768) o vœu êse una preisa de poxiçion definitiva contra e teorie leibniziañe in sce-o spaçio, arvindo coscì a via a un'impostaçion completamente nœuva do problema.
Into 1770 o Kant o l'inaogua o so ordinaiato a l'universcitæ de Königsberg co-a famosa dissertaçion De mundi sensibilis atque intelligibilis forma et principiis, ch'a særa o coscì díto periodo precrittico. Se gh'atrœuva de fæto espresse arcuñe de texi che saian succescivamente inglobæ inta filosofia critica. S'è a longo discusso tra i interpreti in sce-i motivi de questa svotta decixiva ch'a sponcia o Kant a inandiâse in sce-a via do criticismo; pâ tuttavia problematico fornî una scingola caosa de l'evoluçion do Kant, dæta a complessa interaçion di varri fattoî (e dotriñe empiriste de J. Locke e, in speciâ moddo, de D. Hume, e poxiçioin critiche di filosofi tedeschi contemporanei inti confronti da tradiçion - Ch. A. Crusius, J. H. Lambert, J. N. Tetens; a consaveivieça di antinomie inte quæ s'ea inganciao scin alloa o so pensceo, ecc.). Segondo a Dissertatio spaçio e tempo rappresentan i unichi doi prinçippi do mondo senscibile, e van conscideræ no comme dæti riæ, ma comme intuiçioin pue, moddi soggettivi d'intuiçion. Questi costituiscian a-o tempo mæximo condiçioin universæ e necessaie, dunque a prioî, da nostra esperiença senscibile. Quæ se sæ esperiença quindi, in quante poscibile, a doviâ dispoñise inte un contesto spaçio-temporâ; e so caratteristeghe formæ saian, saiv'a di, predeterminæ. Questo scignifica l'abbandon da texi de Hume segondo a quæ una conoscença, pe êse valida, a dev'êse fondâ in sce l'esperiença e a no pœu quindi in nisciun caxo rivestî carattere de necescitæ, carattere ch'o descendiæ escluxivamente da di prinçippi normativi che l'esperiença mæxima a no ghe fornisce. In sce-a base de questa conceçion kantiaña, appâ immediatamente poscibile a giustificaçion da geometria comme sciença pua; no âtrettanto axeive se presenta invece a fondaçion de 'na sciença fixica. Se spaçio e tempo de fæto son e condiçioin a prioî do nostro moddo de "riçeve" i oggetti, e inte questo senso i condiçioñan, l'è problematico ammette che ascì o nostro moddo de pensâli, ch'o no l'è çerto una creaçion di oggetti mæximi, o posse analogamente condiçionâli. Vegne coscì introduta, con estremma nettezza, quella separaçion, ch'a saiâ da pœu definitivamente sançia inta Kritik der reinen Vernunft (1781), tra una facortæ recettiva, dunque pasciva (a senscibilitæ), e una facortæ spontannia e attiva (l'intelletto). Ven fœua inoltre un'âtra fondamentâ poxiçion do pensceo kantian: a distinçion saiv'a di tra ço chi è oggetto da nostra esperiença (fenommeno) e ço chi è pe lê, indipendentemente da quella (cosa in lê), distinçion ch'a zughiâ un rollo determinante into scistema do Kant e ch'a pœu êse consciderâ una caratteristega ineliminabile do kantismo. L'indagine do "mondo intelligibile" se ingœugge dunque inte de grave difficortæ. L'uso "riâ" de l'intelletto che o Kant o sostegne, o conduxe de fæto a elencâ una serie de concetti co-i quæ pensemmo i rapporti tra oggetti: poscibilitæ, existença, necescitæ, sostança, caosa. Ma questi concetti no ne consentan de affermâ ninte in sce l'effettiva existença di oggetti; "pensceo" chì o no equivâ a "conoscença" e spaçio e tempo son soltanto di prinçippi soggettivi. Inta ciuza da Dissertatio pâ tornâ comme unica soluçion o concetto, coscì discusso, de armonia prestabilia. O problema da fondaçion da fixica o l'arestava in effetti irrisolto. O dexennio succescivo, scin a-a pubbricaçion da primma ediçion da primma Kritik, o vedde o Kant impegnao inte questa direçion. O l'è un dexennio into quæ compâ pochiscimi scriti, ma i inediti (Duisburger Nachlas e Lose Blätter) attestan un continno, travagiatiscimo laoeio de riflescion. Scompâ o concetto de unitæ do mondo in sce-o quæ o Kant o s'ea soffermao inta Dissertatio e s'impoñe a-o so posto a question de un'unitæ de l'oggetto. I concetti pui za emersci inte quest'œuvia diventan o punto de partença pe approntâ quella toa de categorie (derivâ da di manuæ de logica e de psicologia de l'epoca), comme fonçioin de unificaçion de l'intelletto, ch'a saiâ a base da nœuva logica trascendentâ. O problema gnoseologico, doppo varri tentativi e oscillaçioin, o l'assumme a so forma definitiva e rigorosamente logica: "comme l'è che son poscibbili di giudiççi scintetichi a prioî?".
A Kritik de reinen Vernunft a l'introduxe questo nœuvo concetto, metendo da-a parte a tradiçionâ oppoxiçion de analitico e scintetico. O cian in sce-o quæ mescia l'indagine critica o l'è quello trascendentâ, saiv'a dî quello de l'indaggine no in sce l'oggetto ma in sce-o nostro moddo de conoscilo. L'Estetica trascendentâ a desgœugge a teoria de forme de l'intuiçion ascì, za scistematizzâ int'o scrito do 1770: a parte originâ a l'è perâtro a Logica trascendentâ, suddivisa a so votta in Analitica e Dialettica. Inta primma parte de l'Analitica se delinia a struttua de l'intelletto, pigiando comme base a logica tradiçionâ e a so clascificaçion di giudissi; o collegamento necessaio istituio tra taoa di giudizi (fondâ in sce-a logica tradiçionâ) e toa de categorie a permette a o Kant de elencâ in mainea esaostiva e forme co-e quæ l'intelletto o l'unifica o materiâ senscibile offerto inte l'intuiçion spaçio-temporâ. Existe un unico "fî conduttô" de ogni poscibile forma de giudiçio; l'union da copula e do predicao effettuâ into giudiçio a coresponde de fæto a-a fonçion de unificaçion rappresentâ da-a categoria; l'è proprio questa corispondença ch'a permette o passaggio tra e doe taoe. E categorie, segondo questa impostaçion, pœuan êse soltanto e dozze seguente, suddivise inte quattro gruppi; quantitæ: unitæ, pluralitæ, totalitæ; qualitæ: realtæ, negaçion, limitaçion; relaçion: sostança-aççidente, caosa-effetto, açion reçiproca; modalitæ: poscibilitæ, existença, necescitæ. Questa struttua de l'intelletto, stabilia una votta pe tutte, a saiâ o fondamento de quella metafixica "immanente" a-a quæ o Kant o l'ha continuamente aspiao. Questa metafixica a doviæ, inte intençioin do Kant, soddisfâ a doe exigençe baxilæ: êse a-o tempo mæximo una sciença, contraponendose a l'arbitrio de scistemaçioin tradiçionæ, e fondâ quella fixica newtoniaña che pe-o Kant a l'è o paradigma da scientifiçitæ e o punto de rifeimento constante di so interesci scientifichi (di studioxi han visto perâtro inta taoa de categorie una ciæa attestaçion da circolaritæ do procedimento kantian, inteiso a modellâ a struttua de l'intelletto segondo i exigençe de fondaçion da fixica newtoniaña). A metafixica a doviæ poñise, çoè, comme una sciença de l'intelletto e do so necessaio corelao, una natua poscibile in generâ (pe o tentativo compio da o Kant de zonze a una scistematica in tâ senso, s'amie i Metaphysische Anfangsgründe der Naturwissenschaft, 1786). Aresta perâtro da resciorve, una votta fissâ a tóa de categorie, o problema da Dissertatio. In che senso a struttua de l'intelletto a saiâ ascì a struttua da natua? O l'è o punto centrâ da coscì díta deduçion trascendentâ, in sce-a quæ o Kant o s'areventò a longo e ch'a risurta cronologicamente l'urtima parte da Kritik (inta 2ª e., pubbricâ into 1787, o Kant o remanezzò ampiamente a deduçion, soprimendone tutti quelli aspetti che poesan indue a confonde a dimenscion oggettiva do so discorso in sce l'intelletto con quella psicologica). O materiâ offertone da-i sensci o no pœu êse unificao inte 'n'unitæ meramente psicologica, púo accostamento de rappresentaçioin (pe associaçion); quest'unitæ de tipo empiigo a l'aviæ de fæto una sencia validitæ soggettiva. Ma l'oggetto, inteiso comme oggetto de conoscença in senso rigoroso, o no pœu de seguo coincidde con un materiâ oggettivamente strutturao. L'unificaçion dunque a deve avvegnî segondo e categorie, fonçioin de l'intelletto, elementi de 'na struttua universalmente e oggettivamente vallida. Ma a fonçion unificatrixe de varrie categorie a se fonda a so votta in sce l'attivitæ unificatrixe ò scintettica de l'intelletto. Se l'esperiença dunque a deve, in quante tâ, êse esperiença pe una cosciença, l'è necessaio che questa a se adegue a quella forma pua (perché assolutamente priva de contegnúo) ch'a rende poscibile a cosciença ò megio a so unitæ trascendentâ. L'unitæ de l'oggetto a rimanda quindi a quest'attivitæ originaia de l'intelletto ("mi penso", ò "unitæ scintetica originaia de l'apperceçion"). Resta da determinâ quæ aspetti assumme o processo de unificaçion in relaçion a-e varie categorie. I unificaçioin avvegnan segondo de regole che l'intelletto mæximo o determina (l'immaginaçion, introduta da primma inta 1ª ed. comme una terça facortæ da-a rente a-a senscibilitæ e a l'intelletto, a desgœugge aoa un rollo subordinao). S'introduxe chì a noçion de schema trascendentâ: o l'è una regola pe a quæ o senso interno (o tempo) o vegne a determinâse a segonda de categorie. Se e categorie se applican direttamente a-o tempo, aloa liatre se applichian indirettamente a tutta l'esperiença, proprio perché l'esperiença tutta a no pœu no poñise inta forma do senso interno (ascì e imprescioin senscibile, che vegnan condiçionæ da-o senso esterno e collocæ spaçialmente, son da pœu cugeite inta forma do senso interno). L'esperiença a se costituisce quindi indirettamente con de modalitæ determinæ da-a struttua de l'intelletto ch'o l'assumme in conseguença una fonçion de legislatô ("legislatô da natua"). O Kant o passa aoa a individuâ e varie schematizzaçioin de categorie. Quantitæ e qualitæ se schematizzan into numero e into grao, mentre e categorie de relaçion se schematizzan distintamente inta permanença, succescion e scimurtaneitæ; a quelle modæ corispondan i schemi de rappresentaçioin da cosa inte quæ-se-sæ tempo, inte un determinao tempo, in ogni tempo. I schemi meddian quindi tra intuiçioin e categorie, permettendone l'applicaçion a l'esperiença; ne deriva a poscibilitæ de stabilî di "prinçippi scintetichi de l'intelletto púo" che son rispettivamente i asciomi de l'intuiçion, i antiçipaçioin da perceçion, i analogie de l'esperiença e i postulæ do pensceo empiigo in generâ. I analogie de l'esperiença, derivæ da-a schematizzaçion da categoria de relaçion, enonçian i prinçippi de permanença da sostança, de caosalitæ e de inguaggiança tra açion e riaçion, che son i concetti base da sciença fixica do tempo. Inta Dialettica trascendentâ o Kant o se propon de giustificâ o continno ripropoñise de l'exigença metafixica e de examinâ a legittimitæ da metafixica mæxima (inteisa into senso tradiçionâ, saiv'a dî comme metafixica trascendente) in quanto fonte de conoscença. O fæto che e categorie vaggian comme di strumenti conoscitivi inte l'ambito de quæ se sæ esperiença (che seggian, saiv'a dî, applicabile a-e intuiçioin, segge pue, segge senscibile) o l'ingennera inevitabilmente l'inluxon che a so sfea de applicaçion a posse indefiniamente estendise, ascì a-o de là de l'esperiença. Ne consegue l'affermâse de disçipliñe comme a psicologia raçionâ, a cosmologia raçionâ e a teologia raçionâ. Proprio partindo da-e antinomie a-e quæ dà lœugo a cosmologia raçionâ o Kant o l'ea da primma approdao a-a filosofia critica. Aoa lê o dimostra l'infondatezza de preteize de queste disçipliñe (preteize de dimostrâ rispettivamente a sostançialitæ, a sempliçitæ, a personalitæ e l'immortalitæ de l'añima; de dimostrâ de propoxiçioin in sce l'universo comme totalitæ; de dimostrâ l'existença de Dê). A raxon, comme produttrixe de idee, saiv'a dî de di concetti a-i quæ no corisponde un'intuiçion, a fallisce inti so scopi conoscitivi, ma s'a no pœu dâse un uso costitutivo de quelle (ch'a serve çoè a fâ conosce l'oggetto), a se daiâ perâtro un uso "regolativo". Saiv'a dî che e idee da raxon servian pe indiriççâ l'intelletto inte so conoscençe, ampliando sempre ciu l'ambito di fenommeni sottoposti a-a so indagine.
A Kritik de reinen Vernunft, into so complesso, a l'aiva affrontao e impostao inte 'na prospettiva radicalmente nœuva o problema gnoseologico. De concruxoin da Dialettica trascendentâ risurtavan però de fondamentâ importança ascì pe quelle questioin moræ de quæ o Kant o s'ea anæto occupando za into periodo precritico (s'ammie e Beobachtungen über das Gefühl des Schönen und Erhabenen, 1764, e a scoverta da morâ do sentimento de J.-J. Rousseau e di pensatoî ingreixi). Inta Grundlegung zur Metaphysik der Sitten (1785) o Kant o delinia un di concetti base da so etica, distinguendo tra doi tipi de imperativi, l'imperativo categorico e l'imperativo ipotetico. L'imperativo categorico o g'ha incondiçionâ validitæ de comando e o se distingue proprio pe questo da un normâ imperativo ipotettico, ch'o guaagna efficaxa solo ch'a çerte condiçioin (saiv'a dî, se chi se gh'assoggetta o l'è intençionao a perseguî çerti scopi). Se pon aoa o problema de una fondaçion de l'imperativo categorego; comme tâ l'impiativo categorico o no rimanda perâtro a arcun precedente fondamento da-o quæ o ricave a so validitæ. O costituisce pe noî un dæto immediao, sciben che no se tratte inte questo caxo de un dæto da senscibilitæ; o l'è un "fæto da raxon". Quæsesæ morâ ch'a tente de fondâ l'imperativo in sce una caratteristega particolâ da natua umaña a no poriâ quindi che recazze inte l'ambito de l'etica tradiçionâ, sença attinze mai un imperativo incondiçionámente valido. L'è necessaio aoa determinâ e condiçioin inte quæ a voentæ individuâ a se'assoggetta a-a lezze morâ; o presupposto essençiâ o l'è a libertæ de questa voentæ, libertæ ch'a ghe permette de no sottostâ necessaiamente a quelle inclinaçioin senscibile che a natua umaña a comporta e de sottrase quindi a quelle lezze che van inte l'ambito de una esperiença concepia da un punto de vista escluxivamente teoretico. Se a voentæ a deve determináse segondo un imperativo categorico, cazziâ a poscibilitæ de fâ rifeimento a quásevœgge contegnúo comme fonte de determinaçion e arestiâ coscì da pigiâ in conscideraçion solo a forma da lezze inta so universalitæ, saiv'a dî inta so incondiçionâ validitæ pe qualunque soggetto. A voentæ morâ a doviâ quindi êse piñamente aotonnoma, perseguindo o ben da pe lê, prescindendo da quæ se sæ sollecitaçion contegnuistega; a l'è l'intençion boña ch'a qualifica l'agî morâ, no o fin ch'a realizza. L'unico valô morâ o vegne coscì o "dovei pe o dovei". Se l'imperativo morâ, in quanto puamente formâ, o no prescrive di contegnui specifichi a l'açion, ço no leva che di determinæ fin no risurtan compatibili co-ina lezze morâ ch'a pretende a 'n'universâ validitæ. Inta Metaphysik der Sitten (1797) o Kant o çerchiâ d'individuâ quelli fin che o soggetto o deve voei percose in accordio co-a forma da lezze morâ. Se tratta sostançiamente de quelli fin che risguardan a propria perfeçion e int'o mæximo tempo a feliçitæ di âtri. Into mondo de l'esperiença, dove vixe o determinismo, o meito soventi o no corisponde a-a feliçitæ; saiv'a dî, da un'açion morâ, comme tâ meitoia, pœu de fæto no derivâ arcuña feliçitæ. Se a lezze morâ a deve perâtro vai, l'è necessaio un'adeguaçion tra meito e feliçitæ; ne segue a postulaçion de l'existença de un êse onnipotente (Dê), ch'o posse, proprio perché no sottoposto a de limitaçioin, effettuâ questa adeguaçion; ne segue inoltre, comme urteriô postulao, a-o fin de consentî un'indefinia perfettibilitæ, l'immortalitæ de l'añima. Son questi i coscì díti postulæ da raxon prattica za articolaamente trattæ da o Kant inta so segonda critica (Kritik der praktischen Vernunft, 1786). L'è proprio, de fæto, da natua finia de l'ommo o dovei continuamente ostacolâ e inclinaçioin senscibile pe permette l'affermaçion da voentæ morâ; compî spontaneamente o ben no l'è poscibile pe nisciuña voentæ finia (imposcibilitâ quindi a razonze quella santitæ ch'a l'è propria solo da divinitæ). Quelli concetti da metafixica tradiçionâ che o Kant o l'aveiva bandio in sce-o cian teoretico (libertæ, immortalitæ de l'añima, existença de Dê) vegnan recuperæ in sce-o cian da raxon pratica. L'existença de Dê a pœu êse provâ quindi solo che moralmente. In streita connescion co-e so conceçioin etiche o Kant o l'ha succescivamente desgugeito una filosofia da stoia (Idee zu einer allgemeinen Geschichte in weltbürgerlicher Anscicht, 1784; Was heisst aufklärung, 1784; Zum ewigen Frieden, 1795), dove se assumme comme presupposto interpretativo a poscibilitæ de un progresso ch'o l'agge comme so caratteristega prinçipâ o mascimo potençiamento da libertæ individuâ; una pedagogia (Über Pädagogik, a cua de F. Th. Rink, 1803) e un'antropologia (Anthropologie in pragmatischer Hinsicht, 1798). Che a so dotriña morâ sussumme qualunque exigença religiosa appâ ciæo da-e texi sostegnue da o Kant inta celebre œuvia, da primma vietâ sotta Federigo Ghigermo II, Die religion innerhalb der grenzen der blossen Vernunft (1793); a religion a vegne semplixe strumento pe o razonzimento di prinçippi moræ e o curto o l'è svaluao comme inadeguao a quella religioxitæ streitamente raçionâ che o Kant o l'assumme comme ideâ.
Arestavan escluxi da-a conscideraçion "critica" do Kant una serie de problemi che a terça e urtima critica, a Kritik de Urteilskraft (1790), a se propoñe de affrontâ (œuvia, pe i so temi speculativi, particolarmente caa a-i romanteghi). Una "natua poscibile in generâ" o l'ea o necessaio corelao de quella struttua de l'intelletto che o Kant o l'aveiva indagao inte l'Analitica trascendentâ; risurtava perâtro difficortoso individuâ i rapporti de scingole sciençe, inte so caratteristeghe particolæ e into so specifico moddo de agî, con quella sciença tutta a prioî che o Kant o l'ea anæto deliniando (se trattava, in âtre paole, do problema da "lacuña" tra metafixica e fixica). L'unitæ de l'organismo a l'appariva, inte l'ambito di corpi organichi, un prinçipio reâ de strutturaçion, contrapposto a quelli prinçippi formæ co-i quæ l'intelletto o pretendiæ de organizzâ o dæto. Analogamente into caxo de l'œuvia d'arte, o so configuâse unitaio o paiva dovúo a un prinçippio immanente ciutosto che a un'opiaçion intellettuâ, apparentemente estrinsega. O Kant o çerca de resciorve i peculiæ problemi relativi a-a natua e a l'arte introduxendo a distinçion tra giudiçio determinante e giudiçio riflettente. Into primmo caxo l'è dæto espliçitamente una regola mediante a quæ o particolâ o vegne sussunto sotta l'universâ; into segondo, l'assença de una regola espliçita a permette invece a "riflescion" in sce-o particolâ. No existe, presempio, de criteio, intersoggettivamente vallido, ch'o vagge a distingue o bello da-o brutto. O giudiçio estetico o no l'aresta tuttavia puamente soggettivo, dæto ch'o pœu êse fondao in sce-o senso de piaxei ò despiaxei ch'o deriva da l'oggetto (piaxei ò despiaxei particolâ, provao, saiv'a dî, in presença no de una quæ se sæ solleçitaçion de origine empiiga, ma in presença da forma senscibile de l'oggetto, adeguâ a-e exigençe a prioî de l'intelletto). Inte questi caxi l'oggetto o doviâ piaxei, e o giudiçio o pretendiâ quindi a una so universalitæ e necescitæ, pù no obbedindo l'œuvia d'arte a arcuña finalitæ prestabilia. A facortæ do giudiçio coscì qualificao a l'è o gusto, mentre a facortæ de produe di oggetti conformi a-e exigençe do giudiçio estetico o l'è o genio. A-o sentimento do bello ("bello" comme exibiçion de un "concetto indefinio de l'intelletto") l'è connesso o sentimento do sublimme ("sublimme" comme "concetto indefinio da raxon"), ch'o rimanda a-a sfea morâ, da quæ, d'âtra parte, a belleçça ascì a l'è un scimbolo. Pe quante resguarda l'organismo, o Kant o sottolinia l'exigença de una conscideraçion finalistega de l'oggetto, pe a quæ ogni elemento o l'è reçiprocamente scopo e mezo e o tutto o no equivâ a una sencia somma de parte, ma, a-o contraio, o ne determina l'existença segondo una finalitæ interna (contrapposta a quella finalitæ presupposta ò esterna ch'a caratterizza una struttua meccanega). O Kant o l'aveiva coscì tentao de riportâ a-e lezze de l'intelletto ascì quelle lezze particolæ che no vegnivan direttamente determinæ da-e lezze generæ da natua, oggetto de conscideraçion inte l'ambito da problematica da primma critica. A fondaçion a risurtava aoa perâtro nint'affæto ogettiva, pù spiegando l'exigença insopprimibbile, ma soggettiva, de redue a natua a unitæ. L'existença de una primma "Introduçion" a-a Kritik der Urteilskraft, da pœu sostituia, a fa da spia in sce-e difficortæ do problema. O Kant se adœuviò inti urtimi anni da so vitta a tentâne a soluçion, comme risurta da-i fascicoli de l'Opus postumum (pubbricao in ediçion definitiva soltanto into 1938); assumendo comme prinçipio direttivo l'idea de un'unitæ de l'esperiença, o Kant o pretende de clascificâ a prioî ascì quelle forçe che se pœu cœugge solo empiigamente, costroindo coscì, in antiçipo in sce l'esperiença, ascì a fixica vea e propria. I urtimi risurtæ da speculaçion kantiaña (individuaçion de l'etere comme supporto de forçe motrixe da fixica, inquadramento di construti che no son suscettibili de sperimentaçion diretta comme "fenommeno do fenommeno" ò "fenommeno de segondo rango") son stæti prevalentemente interpretæ comme prœuva che o Kant o s'andava ineluttabilmente avvexinando a-e poxiçioin de l'idealismo assolúo, in speciâ moddo a quella ch'o Fichte o l'andava alloa esponendo. Di âtri studioxi (pres., H. J. De Vleeschauwer) han perâtro consciderao e texi de l' Opus postumum comme un sbocco coerente do pensceo do Kant, zonzendo a ritegnîlo a-a dreitua una terça ediçion da primma critica. Inti urtimi anni da vitta do Kant sciortì, oltre a-a za çitâ Über Pädagogik, di âtre œuvie ascì træte da-e so leçioin (Logik, a cua de G. B. Jäsche, 1800; Physische Geographie, a cua de F. Th. Rink, 1801-05). Postume uscin a Philosophische religionslehre e e Vorlesungen über die Metaphysik (a cua de K. H. L. Pölitz, rispettivamente into 1817 e into 1821).
Superao un periodo de violenti contrasti (s'amie a recenscion sfavoeive de Ch. Garve a-a 1ª e. da Kritik: o Kant o ritègne necessaio ciarî i equivochi che l'œuvia a l'aveiva suscitao int'o scrito Prolegomena zu einer jeden künftigen Metaphysik, die als Wissenschaft wird auftreten können, 1783) o pensceo do Kant s'ea anæto decisamente imponendo inte l'ambiente filosofico tedesco. Se tuttavia gh'ariescì assæ axeive difendise da-i sempre reiteræ attacchi di pensatoî ancoæ a-a tradiçion (amia a polemica co-o wolffian J. A. Eberhard, Über eine Entdeckung nach der alle neue Kritik der reinen Vernunft durch eine alte entbehrlich gemacht werden soll, 1790), ciu diffiçile ariescì a o Kant frontezzâ con inguâ successo e numerose critiche che assumeivan comme ponto de partença o so mæximo scistemma. Za a polemica de F. H. Jacobi contra o concetto de cosa in lê o l'arviva e porte a-e texi idealistiche, corpindo o scistema inte un punto vitâ; e i tentativi di varri filosofi post-kantien (pres., de K. L. Reinhold, J. S. Beck, G. E. Schulze, S. Maimon, ecc.) de riespoñilo coerentemente ò de riformulâlo no ariescivan che a individuâne ancon ciu ciæamente e difficortæ ò a arvî de nœuve prospettive teoriche. A filosofia do Kant, a parte i exiti idialisteghi, a fu comunque o punto de rifeimento costante di pensatoî succescivi (J. F. Herbart, A. Schopenhauer, J. F. Fries, F. E. Beneke, ecc.) e e so implicaçioin epistemologiche influençon pesantemente i ambienti scientifichi tedeschi (cfr. e suggestioin "kantiañe" de l'epistemologia de H. L. F. Helmholtz). In sede filosofica, inta segonda meitæ de l'800 l'exigença de un deciso ritorno a Kant, a-o de là de unilateræ interpretaçioin idealisteghe, a se faxeiva ciu viva, scin a sboccâ inte l'affermaçion de quella corente de pensceo, dita appunto neokantismo, ch'a l'ebbe i so maggioî esponenti in H. Cohen, P. Natorp e E. Cassirer (ma a subì nettamente l'influença do Kant ascì a "filosofia di valoî" de W. Windelband e H. Rickert). Parallelamente a questi exiti teoretico-speculativi se sviluppò in Germania una tradiçion de studdi kantien, ch'a tendeiva a fornî una spiegaçion critica do testo; sorzeiva una vea e propria Kantsphilologie (i prinçipæ rappresentanti da quæ fun B. Erdmann, E. Adickes e H. Vaihinger e l'organo da quæ o fu a rivista Kantstudien, fondâ into 1896) e se mortipricava ascì a l'estero (Gran Bretagna, França, Italia) i sazzi e i contribuii, a riprœuva de un crescente interesse storico e teorico-storico.


text:
Emilio Azaretti
Emiliu Azaretti (3 d’avrì 1902 - 28 de frevà 1991)
Biugrafia[Càngia | modifica wikitesto]
U l’è nasciüu a Ventemiglia u 3 d’avrì d’u 1902, da Angelu e Emilia Rondelli. Purtai â fin i stüdi, intu 1925 u pigliava a leurea in chimica e farmaçia a l’Üniversità de Zena e u praticava a prufesciun de spassià, eredità dau paire, in via Cavour, insciu cantun de via d’a Stassiun. Inti primi ani d’u XX Seculu, a a çità de Ventemiglia a vantava a presensa d’in ritrövu cultürale püblicu, u Cafè Ligüre, in viale Principe Amedeu, ancöi cursu d’a Repüblica, duve "u sciù Emiliu" u parteçipava cun custansa ai debà cürai da l’emeritu prufesù Vieri Bongi. Apasciunau de dialetu e tradissiui d’u postu, intu 1927, u l’è staitu ün d’i fundatui d’a "Cumpagnia d’i Ventemigliusi", üna d’ê prime "famiglie" ligüri, cun "A Campanassa" de Savuna e "A Compagna" de Zena. ‘St’assuciassiun a s’è pruposta a difesa d’u patrimoniu d’a lenga, d’a störia, d’i munümenti e d’u fulclure de Ventemiglia e d’a Zona Intemelia e elu u n’è staitu u Consule Rapresentante, cume di’ u presidente, fina au 1945. Intu 1928, inseme a Filipu Giliu Rostan, u fundava a "Cumpagnia d’u Teatru Ventemigliusu", fiřudramatica dialetaře che tanta impurtansa a l’avereva avüu inte l’opera de recüperu e sarvagardia d’u patrimoniu lucale. Candu u regime, u s’è messu a amaregnà düramente e tradissiui, elu u s’è intestau de mantegne a sou indipendensa de pensceiru e a cuntügnà l’opera incumensà. Au cuménsu d’i Ani Trenta, cu’ in abundante grüpu de amighi, apasciunai cume elu d’i dialeti intemelî, u l’à caciau e base pe’ a fundassiun de l’ "Academia Ventemigliusa" ch’a l’à daitu vita au muvimentu d’ "A Barma Grande", ina mira ch’a l’à avüu u sou puntu de forsa inta pübřicassiun d’ina revista - sutatituřà "Antulugia Intemelia" – duv’i gh’àn culaburau scritui inti dialeti d’a zona cumpresa intra a Valata de l’Argentina e u Prinçipatu de Munegu, aiscì se ‘stu teritoriu u l’éira staitu devisu dau cunfin puliticu italu-françese. Infra u 1932 e u 1939, de ‘st’antulugia i sun staiti pübřicai séte vulümi, ch’i cuntegne ina vasta prudüssiun dialetale: puesie, prose, testi teatrali, mise a lögu de riçerche lenghistighe e etnugrafiche. In fegunda culaburassiun cun Filipu Giliu Rostan, sute u pseudonimu de - Yvan Dakhordiu - i fan paresce nümeruse pièçes dialetaři, in testi uriginali o redüti, duve gh’è da remarcà: L’AMÙ U L’È CIÜ FORTE CHE U BRUSSU, "U dottor PEPIN SCURLUSSURA, PAULIN U S’INCALA, A VERITA’ A L’UFENDE, A ÇENA D’A LEVA (trasmessa d’â RAI inti Ani Setanta). Ancu’: A SCÖRA D’I MARÎ, U SE CREDEVA D’ESSIRU, U RÜVEGU DE BON CÖ, FRANÇE’ MERA, U SPIRITU DE CUNTRADIÇIUN, BERNA’ U BÜLU U SE MARIA. Intu 1946, in Svissera, u se mariava cun Matilde Pfister, ch’a gh’à daitu due figlie: Emilia e Gisella. Da paire cusciensiusu, candu l’è staitu u mumentu de destetà ‘ste due garsune, u l’à dedicau ben ciü tempu â famiglia, metendu in po’ da parte i tantiscimi interessi cultürali. Però, intu 1961, sprunau da Rostan, u reciamava a ina ciü atenta atività u sciàiru grüpu d’i Soci d’a Cumpagnia, invitanduři a arrepiglià e tradissiui, trasmetendu l’interessu ae generassiui giuvanili. Intantu u sbrilunava i autui dialetali de tüta a Zona Intemelia a repiglià l’atività, fandu pübřicà da Ninu Lamboglia, l’ötavu nümeru d’A Barma Grande. Da chel’anu, fina au 1974, suta a sou ghida, i l’éira stampai autri sei vulümi d’a revista, ch’i cuntegne a prudüssiun dialetaře d’au dopugherra e i sun servii da sprùn pe’ l’arrepiglià d’a literatüra dialetaře, che da chelu mumentu a l’à atrövau nümerusu seghitu. Aiscì dopu a scumparsa de Rostan u cuntügnava a pratica d’autù de testi teatrali, uriginali o redüti, ch’i nu’ mancava de esse rapresentai d’â "Cumpagnia d’u Teatru Ventemigliusu" direta da Pierin Sismondini.
‘Sti chi i tituři: CHI U L’È U MARIU DE CESIRA, INA PIGA DERRE’ A L’AUREGLIA, U GRUNGU, I DUI CUSTANTIN, A PIGNATA, A RIVINCITA DE PASCÀ, PESCAVUI DE CANA, U CUTELU DE PE’ U MANEGU, CHELE NÖTE DE SETEMBRE.
Intu 1977, pe’ a celebrassiun d’u çencantenariu de fondassiun d’â "Cumpagnia d’i Ventemigliusi", intu mezu ae autre mire, u creava i "Centri di Cultura Dialettale" ch’i l’àn u scopu de tramandà ai figliöi d’ê scöre u patrimoniu cultürale d’u dialetu. Diresüi da Rensu Villa, inta Scöra elementare e dau prof. Massimo Cavalli inte Medie, i Centri i l’àn derulàu in’intensa atività surva tütu intu campu d’a cansun e d’a reçita dialetaře, utegnendu faitüranti afermassiui, aumancu fina a tüti i Ani Ötanta, aiscì suta a diressiun d’a duturessa Rita Zanolla. L’è staitu ancu’ Azaretti a preparà i testi dialetaři pe’ st’atività, adatandu pe’ e scene, antighe e çelebri foure, cume: A FOURA D’U RATU E D’U GALETU, GIANCANEVE, ÇENERUSELA, MARMELIN, U GATU INGIARMAU. De ciü, pe’ i figliöi, u l’à messu inseme ina gramaticheta ilüstrà IMPARAMU U VENTEMIGLIUSU, nasciüa d’â culaburassiun cun Villa, e cumpendià da ina serie de audiucascete, lezüe in dialetu da amighi d’a Cumpagnia.
Fin dai Ani Trenta u l’è staitu autù de pareglie cansun in dialetu, caicüna cumposta inte ocaixun d’ê edissiui d’a "Bataglia d’ê Sciure", müxicae e cögliüe intu cadernetu "CANSUN VENTEMIGLIUSE" püblicau d’â Cumpagnia intu 1970, primu d’ina serie de edissiui, aiscì prestigiuse. Â fin d’i Ani Setanta, i l’à cumesau a paresce i früti d’i longhi ani de stüdi e de riçerche, purtae avanti intu campu d’u dialetu e, d’urdinariu, presentae ai "Colloques des langues dialectales" urganisai a Munegu. Inte ‘ste püblicassiui: NOMENCLATURA DELLA FAUNA MARINA IN DIALETTO VENTIMIGLIESE, paresciüa insciu Bollettino dell’Atlante Linguistico Mediterraneo e a culaburasciun au vulüme I DIALETTI LIGURI ch’u tegne i ati d’u Cunvegnu de Zena, faitu intu 1973. U nu’ fava mancà a sou culaburassiun â "Rivista Ingauna e Intemelia" de l’Istituto Internazionale di Studi Liguri, d’u cale u l’eira staitu Sociu fundatù e, fina au 1977, Presidente d’a Seziun Intemelia. Ma l’opera ch’a duveva daghe fama naziunale e internaziunale a l’è staita de següru L’EVOLUZIONE DEI DIALETTI LIGURI ESAMINATA ATTRAVERSO LA GRAMMATICA STORICA DEL VENTIMIGLIESE, paresciüa in due edissiui, üna derré l’autra, intu 1977 e intu 1982. Intu meiximu anu, dopu ina longa opera de preparassiun, furnia dai za’ nuinai Colloques, intu Prinçipatu de Munegu, paresceva l’ "Académie des langues dialectales" d’a cale u l’eira staitu patruçinatù, membru fundatù e vicepresidente. Intu 1989 vieva a lüixe l’ürtima deficurtùsa fatiga: STUDI LINGUISTICI SULL’ANFIZONA LIGURIA-PROVENZA, preparà in culaburassiun cu’a prof. Giulia Petracco Sicardi, e cuntegnente in aprufundiu e magistrale sagiu insciu dialetu de l’Auriveta (Olivetta San Michele).
Dutau de sciamante spiritu puliticu, intu 1945, â fin d’a desastrusa gherra ch’a l’àva redütu Ventemiglia a in bigu de macerie, u lançava l’idea d’â "Zona franca intemelia" ch’a l’averva dovüu recustrüì, aumancu dau puntu de vista ecunomicu-duganale, l’entità de l’antiga Cuntea. Pe’ arrivà a ‘stu scopu u l’à fundau "L’Unione Democratica Federalista della Liguria Intemelia" assuciassiun ch’a l’aveva u sou organu de infurmassiun intu giurnale lucale "LA VOCE INTEMELIA", ch’u n’è staitu u fundatù e diretù fina â morte. U prugetu d’a Zona Franca u nu’ l’à avüu incumensu, ma u giurnale u l’à purtau avani e püblicassiun cume mensile d’infurmassiun e difesa d’i interessi lucali suta l’egida de l’ "Unione Intemelia". Fundatù, intu 1948, d’a "Commissione italo-francese per lo studio dei problemi di frontiera e del bacino del Roia", u l’è staitu aiscì fundatù e presidente d’u "Comitato per l’ammodernamento della S.S. 20 di Val Roia", cume aiscì d’ê assuciassiui "Difesa della spiaggia" e "Pescatori Marini". Ispeitù unurariu d’a Suprintendensa ai Munümenti fina au 1971, u l’è staitu aiscì, d’â fundassiun, membru d’a "Commissione di arte sacra della diocesi di Ventimiglia". Inti Ani Sciüscianta, elezüu cume indipendente, u l’à faitu parte de trei aministrassiui, üna derré l’autra: Cunseglié cumünale e Assesù ae Finanse e au Patrimoniu, ucüpanduse, tra l’autru, pe’ l’istitüssione in Ventemiglia d’i Licei Classicu e Scientifigu e de l’Istitutu Tecnicu Cumerciale.
Aiscì sou a pratica de prugetassiun e finansiamentu d’i travagli, pöi ciantai lì, d’u portu de Ventemiglia. U l’à travagliau cun custansa fina a candu e condissiui de salüte i ghe l’àn permessu, sareva a di’ fina a pocu tempu avanti de möire, che l’è stau u 26 de frevà d’u 1991, inta sou ca’ d’a Marina San Giüsepe, lasciandu a mezu caiche interessante travagliu de cultüra d’u postu, cume u breviau d’a messa pe’ u giurnu de San Segundu, messa zü in ventemigliusu; travagliu ch’u l’è staitu publicau postümu d’â scignura Matilde.
Puesie intu parlà intemeliu[Càngia | modifica wikitesto]
1 - SONETTI GIOVANILI
DEXIDERIU ventemigliusu
APARISSIUN ventemigliusu
2 - STAVA A MAIRE Stabat Mater ventemigliusu
3 - VIVA U SCÖGLIU ventemigliusu
4 - CUME L’E’ BELU TANGHEZA’ ventemigliusu
5 - CIANCEGURA BARLEGURA ventemigliusu
6 - VIVA CARLEVA’ ventemigliusu
7 - ADIU CAVU ventemigliusu
8 - PIGLIARU, PIGLIARU U RATU INTU TOURU ventemigliusu
9 - FATENE CARA’ PAULIN ventemigliusu
10 - L’E’ A TÜ CHE VÖGLIU BEN ventemigliusu
11 - L’E’ MEGLIU CIÜGA’ IN ÖGLIU ventemigliusu
12 - U CAN E A SOU SCIUMBRIA ventemigliusu
13 - U TRAN-LÜMASSA ventemigliusu
14 - A BEGARIÇIA ventemigliusu
15 - SCIURE E GARSUNE ventemigliusu
16 - MA GHE N’AVE’ TESTA ventemigliusu
17 - A CANSUN D’A ZONA FRANCA ventemigliusu
18 - A L’EIRA A REGINETA D’E VALAE ventemigliusu
19 - CANDU L’ARRIVA U MAZU ventemigliusu
20 - A SCAŘA ventemigliusu
Rime pupulari arrecampae
ANA SÜSANA ventemigliusu
GIAN BRAGHETA ventemigliusu
SABU SANTU ventemigliusu
SÜCA PERA’ ventemigliusu
PASCA PIFANIA ventemigliusu
STROFETTA di canto popolare disperso ventemigliusu
IN SCIU’ VALUN DE PIGNA ventemigliusu
Cumedie[Càngia | modifica wikitesto]
L’AMU’ U L’E’ CIÜ FORTE CHE U BRUSSU - con Rostan : Ivan Dakordiu
U "DOTTOR" PEPIN SCURLUSSURA - con Rostan : Ivan Dakordiu
PAULIN U S’INCALA - con Rostan : Ivan Dakordiu
U MEIGU PE’ FORZA - con Rostan : Ivan Dakordiu
A SCÖRA D’I MARÎ - con Rostan : Ivan Dakordiu
U RÜVEGU DE BON CÖ - con Rostan : Ivan Dakordiu
A VERITÀ A L’UFENDE - con Rostan : Ivan Dakordiu
A ÇENA D’A LEVA - con Rostan : Ivan Dakordiu
BERNÀ U BÜLU U SE MARIA
I DUI CUSTANTIN
A PIGNATA
A RIVINCITA DE PASCÀ
PESCAVUI DE CANA
U CUTELU DE PE’ U MANEGU
CHELE NÖTE DE SETEMBRE ...
TÜTU PE’ INA CAMIXÖRA GRIXIA
U SE CREDEVA D’ESSIRU
FRANÇE’ MERA
U SPIRITU DE CUNTRADIÇIUN
DUI MARÎ IN GALERA
INA PIGA DARRÈ A L’AUREGLIA
CHI U L’È U MARIU DE CESIRA
Teatru pe’ i figliöi
A FOURA D’U RATU E D’U GALETU
GIANCANEVE E I SÉTE NANI
ÇENERUSELA
A BELA CH’A DORME INTU BOSCU
MARMELIN
U GATU INGIARMAU
E BUXIE
STÖRIE DE PESCAVUI
I OSPITI D’UNÙ
Editoriali[Càngia | modifica wikitesto]
A BARMA GRANDE -Antulugia intemelia - C.d.V. - I.I.S.L.
IMPARAMU U VENTEMIGLIUSU con Renzo Villa - C.d.V.
I DIALETTI LIGURI negli atti del Convegno di Genova del 1973
NOMENCLATURA DELLA FAUNA MARINA IN DIALETTO VENTIMIGLIESE
Bollettino dell’Atlante Linguistico Mediterraneo.
ETIMOLOGIA DEI DIALETTI LIGURI attraverso l’evoluzione storica del ventimigliese -
Casabianca . Sanremo 1982.
STUDI LINGUISTICI SULL’ANFIZONA LIGURIA-PROVENZA - con Giulia Petracco Sicardi
Olivetta San Michele.
LA FAUNA MARINA NEL DIALETTO VENTIMIGLIESE
LA VOCE INTEMELIA Organo d’informazione locale - Fondatore e direttore fino al 1991.